title: Jean Gascon

text: Jean Gascon (21. joulukuuta 1920 Montreal – 13. huhtikuuta 1988 Stratford, Ontario) oli kanadalainen oopperaohjaaja ja näyttelijä. Hän suoritti aluksi lääketieteellisiä opintoja ja päätti sitten pyrkiä luomaan uraa näyttämöllä. Ranskan hallituksen myöntämällä stipendillä hän opiskeli draamaa Pariisissa. Palattuaan Montrealiin Gascon oli mukana perustamassa Théâtre du Nouveau-Mondea vuonna 1951.


title: Jean Gascon

text: Gascon toimi Stratfordin festivaalin taiteellisena johtajana vuosina 1968–74. Hän kuului esittävien taiteiden neuvoa antavaan komiteaan Montrealin maailmannäyttelyssä 1967. Vuosina 1977–1983 Gascon oli National Arts Centren ranskankielisen teatterijaoston johtajana. Gasconin ohjaamien oopperoiden joukossa olivat Mozartin "Così fan tutte", "Figaron häät" ja "Don Giovanni". Muita hänen ohjaamiaan teoksia olivat "Oedipus Rex" ja Montrealin oopperassa "Tosca" sekä "Sevillan parturi".


title: Jean Gascon

text: Gasconista tehtiin Kanadan ritarikunnan "Officer" vuonna 1967, ja hän sai ylennyksen "Companion"-arvoon vuonna 1975. Quebecin hallitus myönsi hänelle vuonna 1985 Prix Denise-Pelletierin. Place des Arts nimesi Théâtre Maisonneuven suuren aulan Gasconin mukaan tämän kuoleman jälkeen (1989).


title: Jean Gascon

text: Elokuviin, joissa Gascon esiintyi, lukeutui "Mies hevosena" (1970).


title: Rudimental

text: Rudimental on nelihenkinen vuonna 2010 perustettu drum and bass -yhtye Lontoosta. Yhtyeen muodostavat Piers Agget, Kesi Dryden, Amir Amor ja DJ Locksmith. Yhtyeen sai julkisuutta vuonna 2012 julkaistulla singlellään "Feel the Love". Se nousi Britannian singlelistan kärkeen. Myös single "Waiting All Night" saavutti ykköspaikan Britannian singlelistalla. Rudimentalin debyyttialbumi "Home" nousi myös Britannian listaykköseksi.


title: Mars Orbiter Mission

text: Mars Orbiter Mission (MOM), epäviralliselta nimeltään "Mangalyaan", on Intian avaruustutkimusjärjestö ISRO:n Mars-luotain, joka laukaistiin 5. marraskuuta 2013 Sriharikotassa sijaitsevasta avaruuskeskuksesta PSLV-kantoraketilla Maata kiertävälle radalle. Marsia kohti alus lähetettiin 1. joulukuuta 2013. Se asettui Marsin kiertoradalle syyskuussa 2014. Samalla ISRO:sta tuli neljäs Marsin saavuttanut avaruusjärjestö Roskosmoksen, NASA:n ja ESA:n jälkeen.


title: Mars Orbiter Mission

text:
Luotaimessa on viisi tieteellistä instrumenttia, joilla tutkitaan planeetan pinnanmuotoja, mineralogiaa sekä kaasukehää. 15 kilogramman tieteellinen hyötykuorma koostuu viidestä mittalaitteesta.
Satelliitin on tarkoitus suorittaa mittauksia Marsin kiertoradalla vähintään 6 kuukauden ajan.


title: Huntsville Havoc

text: Huntsville Havoc on yhdysvaltalainen jääkiekkoseura, joka on kotoisin Huntsvillesta Alabamasta. Se pelaa SPHL-liigaa.


title: Vekka

text: Vekka () on kylä Laitilassa noin viisi kilometriä Laitilan keskustasta itään. Tärkein liikenneyhteys on Kaivolantie, joka päättyy vain noin kilometrin päässä lännessä kantatie 43:een. Kylän läpi virtaa Sirppujoesta haarautuva Ketunjoki. Nimen genetiivimuoto on Vekan, Vekkaan tai Vekkan, joista viimeksi mainittu on vakiintunut käyttöön.


title: Knoxville Ice Bears

text: Knoxville Ice Bears on yhdysvaltalainen jääkiekkoseura, joka on kotoisin Knoxvillesta Tennesseesta. Se pelaa SPHL-liigaa. Knoxville Ice Bears toimii ECHL-seura Cincinnati Cyclonesin farmijoukkueena.


title: Kai Kujasalo

text: Kai Juhani Kujasalo (s. 21. tammikuuta 1950 Helsinki) on suomalainen kuvittaja ja graafinen suunnittelija, joka on tehnyt paljon muun muassa äänilevyjen kansia, julisteita ja lastenkirjoja. Niistä hän on saanut kymmeniä palkintoja Suomessa ja ulkomailla. Vuonna 1998 Grafia ry valitsi hänet vuoden graafikoksi.


title: Kai Kujasalo

text: Kai Kujasalo kirjoitti ylioppilaaksi Helsingin yksityislyseosta 1969 ja valmistui Mainosgraafikkojen koulusta 1972. Vuodesta 1980 hänellä on ollut oma studio.


title: Kai Kujasalo

text: Levynkansia Kujasalo on tehnyt etenkin J. Karjalaiselle, johon tutustui 1970-luvun mainostoimistoaikoinaan.


title: Sergio Vartolo

text: Sergio Vartolo on italialainen muusikko. Hän opiskeli Bolognan konservatoriossa ja yliopistossa. Hän oli vuoteen 1998 saakka neljäntoista vuoden ajan San Petronion basilikan "maestro di cappella". Hän on Bolognan filharmonisen akatemian akateemikko. Vartolo on esiintynyt eri puolilla Eurooppaa cembalistina, urkurina, kapellimestarina, lavaohjaajana ja laulajana.


title: Sergio Vartolo

text: Vartolo on levyttänyt muiden muassa J. S. Bachin, Girolamo Frescobaldin, Claudio Monteverdin ja Giovanni Maria Trabacin teoksia. Hänen levytyksistään on myönnetty Preis der deutschen Schallplattenkritik, Choc-palkinto ja Diapason d'Or.


title: Louisiana IceGators

text:
Louisiana IceGators on yhdysvaltalainen jääkiekkoseura, joka on kotoisin Lafayettesta Louisianasta. Se pelaa SPHL-liigaa.
Louisiana IceGators toimii NHL-seura New York Islandersin sekä AHL-seura Bridgeport Sound Tigersin ja ECHL-seura Kalamazoo Wingsin farmijoukkueena.


title: Vesitorninmäen kalliomaalaus

text: Vesitorninmäen eli Tyynelän kalliomaalaus sijaitsee Elimäen kuntakeskuksessa Kouvolassa maakunta. Kalliomaalauksen löysi 8.7.1999 opettaja Veikko Turkki ja se on ajoitettu kivikauteen.


title: Vesitorninmäen kalliomaalaus

text: Maalauskallio kohoaa asutuksen keskellä läheisen Tyynelän talon takana niin, että maalaus sijaitsee sen pihapiirissä (liikkuminen luvanvaraista). Kallion takana seisoo korkea vesitorni. Kuusi metriä korkea kallio on rapakiveä, joka on jääkauden pyöristämä. Kallio on maalauksen kohdalta sisäänpäin kallellaan suojaten maalausta ylhäältä tulevalta sään pahimmalta vaikutukselta. Kallion alla ja sen pohjoispuolella virtaa pieni Teutjoki, joka mutkittelee aikoinaan pelloksi kuivatun Elimäenjärven muinaisrannassa.


title: Vesitorninmäen kalliomaalaus

text: Maalauksesta tunnistaa yhden eläinhahmon ja ihmiskuvion. Eläin on 36 senttimetriä pitkä ja 18 senttimetriä korkea, ja se on täyteisesti maalattu. Eläimellä, joka katsoo vasemmalle, on vain kaksi jalkaa, mutta korva erottuu vielä. Eläin ei muistuta hirveä ja sen lajiuttaminen on vaikeaa. Eläimen takana seisova ihmishahmo on sitä paljon suurempi. Se on 87 senttimetriä korkea ja se on maalattu kädet kohotettuina. Käsien välimatka on 45 senttimetriä. Jalat ovat haalistuneet, mutta erityisesti vasen jalka erottuu huonosti. Jalkojen välistä on tehty epävarma havainto pienestä ihmishahmosta. Kallion ylemmissä osissa on nähty lisää punaväriä, mutta siellä ei erotu lisää kuvioita.


title: Vesitorninmäen kalliomaalaus

text: Maalaus on saattanut aikoinaan liittyä Elimäenjärveen, mutta sijaitsee muinaisen Itämeren kannalta kivikautisella korkeudella. Siten se voi olla merenrantakuvastoa.


title: Marjaana Virta

text: Marjaana Virta (s. 8. marraskuuta 1958 Lahti) on suomalainen graafinen suunnittelija, joka tunnetaan erityisesti palkituista kirjojen ulkoasun ja typografian suunnittelutöistään sekä Marimekolle suunnittelemistaan painokuoseista.


title: Marjaana Virta

text: Virta kirjoitti ylioppilaaksi 1977 ja valmistui graafiseksi suunnittelijaksi Lahden Muotoiluinstituutista 1981. Hän toimi pitkään kirjanmuotoilijana WSOY-kustantamossa ja tämän jälkeen hän on jatkanut työskentelyä omassa yrityksessään. Graphic Design Marjaana Virta Oy on perustettu 1993.


title: Marjaana Virta

text: Marjaana Virta palkittiin vuoden 1988 Vuoden huiput -kilpailussa hopeahuipulla kirjan "Kuningas Rastasnokka" graafisesta muotoilusta ja vuonna 1994 hopeahuipulla Marimekolle ja Routledgelle suunnitellusta painotuotteiden ja tekstiilien kokonaisuudesta. Vuoden graafikko -tunnustuspalkinnon Virta sai 1993.


title: Kultainen kierros

text: Kultainen kierros on suosittu nähtävyyskierros Islannissa. Sen päänähtävyyksiä ovat kolme eri kohdetta; Þingvellir, Haukadalur (Geysir) ja Gullfoss. Reitin varrella on kuitenkin myös muita nähtävyyksiä, joissa pysähtyä.


title: Kultainen kierros

text: Þingvellir on historiallisesti merkittävä paikka, sillä siellä islantilaiset aloittivat maakäräjien pitämisen vuonna 930. Tällöin perustettu Alþingin yleiskokous jatkoi kokoontumista Þingvellirissa vuoteen 1798 saakka. Yli kahden viikon ajan vuodessa kokous sääti lakeja ja ratkaisi kiistoja, ja se nähtiin liittona vapaiden miesten välillä.


title: Kultainen kierros

text: Nykyään alue on kansallispuisto ja Unescon maailmanperintökohde. Vuonna 1928 Islannissa hyväksyttiin laki, jonka mukaan Þingvellirin suojeltu alue tulee aina olemaan islantilaisen kansan omaisuutta.


title: Kultainen kierros

text: Alue on kiinnostava myös geologisesti, sillä Þingvellir sijaitsee Euroopan ja Amerikan mannerlaattojen törmäyspisteessä. Sen vieressä sijaitsee Öxara-joki, joka juoksee Almannagján rotkoon. Kansallispuiston alueella sijaitsee myös Peningagjá, syvä rotko täynnä kristallinkirkasta vettä. Þingvellirin vieressä on myös kirkasvetinen järvi, Thingvallavatn, joka Islannin suurin järvi. Se on kooltaan 83 neliökilometriä ja syvyydeltään yli 100 metriä.


title: Kultainen kierros

text: Haukadalur on geoterminen alue, joka on kooltaan 6 km² . Sen alueella sijaitsevat muun muassa kuumat lähteet Geysir ja Strokkur. Niiden lisäksi alueella sijaitsee myös lukuisia muita kuumia lähteitä ja yli 40 muuta geotermistä ilmiötä.


title: Kultainen kierros

text: Geysir on kuuluisin Islannin kuumista lähteistä, ja sen nimi onkin muuttunut yleisnimeksi kuvaamaan kuumia, vettä suihkuttavia lähteitä. Nykypäivänä Geysir ei kuitenkaan ole enää aktiivinen, vaan se käyttäytyy kuin normaali kuuma lähde. Aikaisemmin oli kuitenkin useita kausia, kuten noin 1846, 1900 ja 1937, jolloin sen purkautumien korkeus oli jopa 60 metriä.


title: Kultainen kierros

text: Strokkur sen sijaan on kaikkein aktiivisin Islannin vettä suihkuttavista lähteistä. Se purkautuu yhä nykyään muutama minuutin välein. Tällöin se saattaa toisinaan suihkuttaa vettä jopa 40 metrin korkeuteen, mutta useimmiten sen muodostaman suihkun korkeus on 10-20 metriä.


title: Kultainen kierros

text: Muista alueen ilmiöistä voidaan mainita Blesi, kuuma lähde joka muodostuu kahdesta toisiaan lähellä olevasta lammesta. Vaikka lammet erottaa vain kapea seinä, ne poikkeavat ulkonäöltään toisistaan. Toisen vesi on syvän sinistä, ja se on noin 40-50 asteista. Toisen lammen vesi on taasen huomattavasti kuumempaa, sillä se on lähemmäs 100 asteista. Litli Geysir mainitaan myös usein Haukadalurin alueesta puhuttaessa. Se on pieni, epäaktiivinen lähde. Aiemmin, 1800-luvulla, se oli kuitenkin yksi kolmesta aktiivisesta geysiristä alueella. Litli Geysirin sanotaan olleen hyvin äänekäs ja väkivaltainen purkautuessaan. Sen kauniit, sulkamaiset purkaukset nousivat korkeimmillaan 9 metriin.


title: Kultainen kierros

text: Gullfoss on yksi Islannin suosituimmista vesiputouksista. Se sijaitsee Hvítá-joessa, joka saa alkunsa jäätikköjärvi Hvítávatnista, Lángjökull-jäätiköltä, joka sijaitsee noin 40 kilometriä pohjoiseen Gullfossista.


title: Kultainen kierros

text: Gullfoss koostuu kahdesta erillisestä vesiputouksesta. Ylemmän pudotus on 11 metriä, ja alemman 21 metriä. Gullfossissa virtaa vettä keskimäärin 109 kuutiometriä sekunnissa. Kesäisin virta on 130 kuutiometriä sekunnissa.


title: Kultainen kierros

text: Kolmen päänähtävyyden lisäksi yksi Kultaisen kierroksen varrella olevista vierailun arvoisista paikoista on kraatterijärvi Kerið. Se sijaitsee Grimsnesin alueella. Keriðin kaldera muodostuu punaisesta vulkaanisesta kivestä. Se on 55 metriä syvä, 170 metriä leveä ja sen pituus puolelta toiselle on 270 metriä. Sen pohjalla oleva vesi näyttää melkein turkoosilta. Veden määrä kraatterin pohjalla riippuu pohjaveden tasosta, ja sitä on yleensä noin 6-10 metriä.


title: Stefan Veselka

text: Stefan Veselka (s. 1968 Stavanger) on norjalainen pianisti. Hän syntyi tšekkiläisille vanhemmille. Hän opiskeli vuodesta 1986 pianonsoittoa Salzburgin Mozarteumissa ja siirtyi vuonna 1988 Berliinin Hochschule der Künsteen. Hän debytoi vuonna 1985. Sittemmin hän on esiintynyt solistina ja kamarimuusikkona eri puolilla Eurooppaa sekä Japanissa ja Yhdysvalloissa. Hän on voittanut palkintoja useissa kilpailuissa, kuten Wienin kansainvälisessä Beethoven-pianokilpailussa ja Berliinin Artur Schnabel -pianokilpailussa.


title: Stefan Veselka

text: Veselka on tehnyt yhteistyötä tunnettujen orkesterien ja kapellimestarien kanssa. Hän on lisäksi itse esiintynyt kapellimestarina Saksassa, Alankomaissa ja Norjassa. Hän on levyttänyt musiikkia sellaisilta säveltäjiltä kuin Sergei Prokofjev, Claude Debussy, Witold Lutosławski, Anton Webern ja Fartein Valen. Veselka levytti myös Antonín Dvořákin koko pianotuotannon Naxokselle, kun säveltäjän kuolemasta tuli kuluneeksi sata vuotta vuonna 2004.


title: Mississippi RiverKings

text: Mississippi RiverKings on yhdysvaltalainen jääkiekkoseura, joka on kotoisin Southavenista Mississippista. Se pelaa SPHL-liigaa.


title: Jakov Punkin

text: Jakov Grigorjevitš Punkin (, , 8. joulukuuta 1921 Zaporižžja, Ukrainan SNT – 12. lokakuuta 1994 Zaporižžja, Ukraina) oli ukrainalaistaustainen Neuvostoliittoa edustanut kreikkalais-roomalaisen tyylin painija ja olympiavoittaja.


title: Jakov Punkin

text: 62 kilogramman painoluokassa kilpaillut Punkin voitti kreikkalais-roomalaisessa painissa olympiakultaa Helsingissä 1952. Vuoden 1953 MM-kilpailuissa hän sijoittui viidenneksi.


title: Šazam Safin

text: Šazam Sergejevitš Safin (, 7. huhtikuuta 1932 Gorkin alue, Venäjän SFNT – 23. maaliskuuta 1985 Moskova, Venäjän SFNT) oli tataaritaustainen Neuvostoliittoa edustanut kreikkalais-roomalaisen tyylin painija ja olympiavoittaja.


title: Šazam Safin

text: 67 kilogramman painoluokassa kilpaillut Safin voitti kreikkalais-roomalaisessa painissa olympiakultaa Helsingissä 1952. Napolin MM-kilpailuissa 1953 hän saavutti pronssia.


title: Mississippi Surge

text: Mississippi Surge oli yhdysvaltalainen jääkiekkoseura, joka oli kotoisin Biloxista Mississippista. Se pelasi SPHL-liigaa. 2014 seuran johto ilmoitti, että seuran toiminta keskeytettiin toistaiseksi ja tämän vuoksi seura ei pelannut SPHL:ssä kaudella 2014-2015. Vuonna 2015 liikemies Bob McGinn osti oikeudet seuraan ja samalla hän siirsi joukkueen toiminnan Virginian Roanokeen. Uuden seuran nimeksi ilmoitettiin Roanoke Rail Yard Dawgs. Seura aloitti SPHL:ssä toiminnan kaudella 2016-2017.


title: Edmund Bruggmann

text: Edmund ”Edy” Bruggmann (15. huhtikuuta 1943 Flums, Sankt Gallenin kantoni, Sveitsi – 9. kesäkuuta 2014 Walenstadt, Sankt Gallenin kantoni, Sveitsi) oli sveitsiläinen alppihiihtäjä ja suurpujottelun olympiamitalisti.


title: Edmund Bruggmann

text: Bruggmann sijoittui Grenoblen olympialaisissa 1968 syöksylaskussa kymmenenneksi ja suurpujottelussa 12:nneksi ja Val Gardenan MM-kilpailuissa 1970 alppiyhdistetyssä viidenneksi. Hän saavutti Sapporon olympialaisissa 1972 hopeaa suurpujottelussa runsaan sekunnin Gustavo Thönille hävinneenä. Pujottelussa hän oli kahdeksas.


title: Edmund Bruggmann

text: Bruggmann sijoittui maailmancupin kokonaiskilpailussa kolmanneksi kaudella 1971–1972 sekä kuudenneksi kausilla 1967–1968 ja 1970–1971. Suurpujottelun maailmancupssa hän oli toinen kausilla 1967–1968 ja 1971–1972 sekä kolmas kaudella 1970–1971. Pujottelun maailmancupissa hän sijoittui viidenneksi 1971–1972. Hän voitti kaikkiaan viisi maailmancupin osakilpailua, sijoittui viisi kertaa toiseksi ja neljä kertaa kolmanneksi.


title: Edmund Bruggmann

text: Lähde: FIS


title: Pensacola Ice Flyers

text: Pensacola Ice Flyers on yhdysvaltalainen jääkiekkoseura, joka on kotoisin Pensacolasta Floridasta. Se pelaa SPHL-liigaa.


title: Peoria Rivermen (SPHL)

text: Peoria Rivermen on yhdysvaltalainen jääkiekkoseura, joka on kotoisin Peoriasta, Illinoisista. Se pelaa SPHL-liigaa.


title: Porin musiikki- ja kongressitalo

text: Porin musiikki- ja kongressitalo oli 1980-luvun alussa Porin Kirjurinluotoon suunniteltu kongressikeskus. Valmistuessaan se olisi ollut Finlandia-talon jälkeen Suomen toinen vastaavan kokoluokan kongressitalo. Hankkeesta luovuttiin lopullisesti vuonna 1986.


title: Porin musiikki- ja kongressitalo

text: Porin musiikki- ja kongressitalohanke laitettiin vireille vuonna 1980, ja kansainvälinen arkkitehtikilpailu järjestettiin vuotta myöhemmin. Ehdotuksia tuli 124, joista voittajaksi valittiin tanskalaisen Kjær & Richter -arkkitehtitoimiston suunnitelma. Rakentaminen oli tarkoitus aloittaa vuonna 1985 ja talon käyttöönoton tapahtua 1988. Kongressitalon kokonaiskerrosalaksi piti tulla 11 400 m², kun esimerkiksi Finlandia-talon päärakennuksessa se on 16 224 m². Vuonna 1990 valmistuneen Tampere-talon, joka on Pohjoismaiden suurin kongressitalo, kerrosala on noin 28 000 m². Porin musiikki- ja kongressitaloon oli suunniteltu kaksi salia, suurempi oli pinta-alaltaan 1 000 m² ja pienempi 290 m². Yleisöä niihin olisi mahtunut yhteensä noin 2 000 eli saman verran kuin Finlandia-talon kahteen pääsaliin. Rakennus oli tarkoitus sijoittaa Kirjurinluotoon Kokemäenjoen pohjoisrannalle nykyisen uimarannan ja lasten leikkipuiston tuntumaan. Talon kustannukset olivat alustavassa arviossa noin 110–130 miljoonaa markkaa.


title: Porin musiikki- ja kongressitalo

text: Talon käyttäjiksi kaavailtiin muun muassa Porin kaupunginorkesteria ja oopperaa sekä Porin teatteria ja paikallisia harrastajateatteriryhmiä. Myös Pori Jazz -festivaalin oli tarkoitus pitää rakennuksessa konserttejaan. Hanke herätti alusta asti kiivasta vastustusta lähinnä taloudellisista syistä, mutta sillä oli myös suuri määrä puolestapuhujia. Kesällä 1982 järjestettiin talon rakentamista vaativa mielenosoitus, ja kaupungin johdolle luovutettiin 5 000 kannattajan allekirjoittama adressi. Maaliskuussa 1984 kaupunginvaltuusto päätti vielä suunnittelun jatkamisesta, mutta epävarman taloustilanteen johdosta kaupunginhallitus lopulta luopui kongressitalon rakentamisesta vuonna 1986.


title: Porin musiikki- ja kongressitalo

text: Tammikuussa 2013 ilmoitettiin, että samalle paikalle on tarkoitus rakentaa 2 500 katsojan konserttiareena. Event Arena -nimisenä tunnetun hallin oli alun perin tarkoitus valmistua jo vuoden 2014 kesällä, mutta marraskuuhun 2013 mennessä ei rakennustöitä kuitenkaan oltu vielä aloitettu. Myös tämä hanke on herättänyt runsaasti vastustusta. Urheiluhallimaista rakennusta on pidetty sopimattomana Kirjurinluodon kaltaiseen maisemaan.


title: Katie Couric

text: Katherine Anne ”Katie” Couric (s. 7. tammikuuta 1957 Arlington, Virginia) yhdysvaltalainen televisiotoimittaja ja kirjailija. Hän on työskennellyt Yhdysvaltojen kaikilla kolmella isolla televisioyhtiöllä: NBC:llä, CBS:llä ja ABC:lla.


title: Katie Couric

text: Couric opiskeli englantia Virginian yliopistossa ja valmistui vuonna 1979. Samana vuonna hän aloitti uransa assistenttina ABC Newsillä. 1980-luvulla hän työskenteli CNN:llä sekä NBC-yhtiön paikalliskanavilla.


title: Katie Couric

text: NBC Newsillä Couric aloitti vuonna 1989 Pentagon-reportterina. Vuosina 1991–2006 hän oli uutisankkurina ohjelmassa "Today", minkä lisäksi hän työskenteli ohjelmassa "Dateline NBC".


title: Katie Couric

text: Vuosina 2006–2011 Couric työskenteli CBS Newsille. Hän oli ensimmäinen nainen, joka oli yksin uutisankkurina ison televisioverkon iltauutisohjelmassa. Hänelle maksettiin palkkaa "CBS Evening News With Katie Couric" -ohjelmasta 15 miljoonaa dollaria vuodessa. Hän työskenteli myös ohjelmassa "60 Minutes".


title: Katie Couric

text: Vuonna 2009 Couric sai Walter Cronkite Award -palkinnon moniosaisesta haastattelusarjasta, jossa hän haastatteli Yhdysvaltain presidentinvaaleissa vuonna 2008 republikaanien varapresidenttiehdokkaana ollutta Sarah Palinia. Palkintotuomarit sanoivat haastattelujen olleen vuoden 2008 kampanjaa määrittelevä hetki.


title: Katie Couric

text: Couricin ensimmäinen kirja "The Best Advice I Ever Got: Lessons from Extraordinary Lives" julkaistiin huhtikuussa 2011. Kirjan tuotot lahjoitettiin Scholarship America -järjestölle.


title: Katie Couric

text: CBS:ltä Couric siirtyi ABC-yhtiölle. Hänen oma syndikoitu päiväasaikaan esitetty keskusteluohjelmansa "Katie" alkoi syyskuussa 2012. Ohjelman joulukuussa 2013 esitettyä HPV-rokotetta käsitellyttä jaksoa kritisoitiin siitä, että siinä annettiin liikaa huomiota rokotetta kritisoivalle kannalle. Time-lehden Alexandra Sifferlin vertasi Couricia näyttelijä Jenny McCarthyyn, joka on puhunut usein julkisuudessa uskovansa, että rokotteet vaikuttavat autismin puhkeamiseen. Vastauksena kritiikkiin Couric kirjoitti artikkelin, joka julkaistiin Huffington Postissa. Artikkelissa hän kirjoitti, että ohjelmassa oli annettu liikaa aikaa vakaville haittavaikutuksille, joita on raportoitu erittäin harvoin rokotuksen jälkeen, ja että enemmän painoarvoa olisi pitänyt antaa HPV-rokotusten turvallisuudelle ja tehokkuudelle.


title: Katie Couric

text: "Katie" ei täyttänyt kanavan odotuksia katsojaluvuista, ja ohjelma lopetettiin kahden kauden jälkeen. Couric siirtyi ABC Newsiltä Yahoolle. Vuoden 2014 alusta hän aloitti Yahoo Newsin maailmanlaajuisena uutisankkurina. Couric muun muassa raportoi maailman tapahtumista suorana lähetyksenä ja tekee haastatteluja, jotka näytetään Yahoon kotisivulla. Ohjelman ensimmäisessä jaksossa Couric haastatteli Yhdysvaltain entistä puolustusministeriä Robert Gatesiä. Gatesin vielä ollessa puolustusministeri Couric matkusti tämän kanssa Irakiin ja Afganistaniin tehdessään "60 Minutes" -ohjelmaa.


title: Katie Couric

text: Couricin ensimmäinen aviomies Jay Monahan, jonka kanssa hänellä on kaksi lasta, kuoli paksusuolen syöpään 42-vuotiaana vuonna 1998. Couric on kerännyt varoja paksusuolen syövän ja muiden syöpien tutkimusta ja ehkäisyä varten. Maaliskuussa 2000 hänelle tehtiin paksusuolen tähystys, joka televisioitiin osana "Today"-ohjelman viikonmittaista kampanjaa sairaudesta. Ohjelman jälkeen paksusuolen tähystykset lisääntyivät Yhdysvalloissa 20 prosenttia, mitä Michiganin yliopiston tutkijat kutsuivat "Katie Couric -vaikutukseksi" (Katie Couric Effect). Vaikutus kesti lähes vuoden ajan. Vuonna 2005 Couricille tehtiin televisioitu mammografia.


title: Katie Couric

text: Kesäkuussa 2014 Couric meni naimisiin sijoittaja John Molnerin kanssa.


title: Jeff Stelling

text: Robert Jeffrey ”Jeff” Stelling (s. 18. maaliskuuta 1955 Hartlepool, Englanti) on brittiläinen urheilutoimittaja ja televisiojuontaja.


title: Jeff Stelling

text: Stelling on vuodesta 1994 lähtien toiminut suositun Soccer Saturday -jalkapallo-ohjelman juontajana Sky Sportsin kanavilla. Vuosina 2009–2011 hän juonsi myös Countdown-visailuohjelmaa.


title: Jeff Stelling

text: Stellingillä on äänirooli EA Sportsin FIFA 14- ja FIFA 15 -videopeleissä.


title: Jeff Stelling

text: Stelling on intohimoinen kotikaupunkinsa jalkapalloseuran Hartlepool Unitedin kannattaja.


title: Lankosken silta

text: Lankosken silta ("Lankosken vanha silta") Lankosken kylässä Merikarvialla on kivinen holvisilta, joka on otettu museosillaksi vuonna 1987.


title: Lankosken silta

text: Silta ylittää Merikarvianjoen Lankosken kosken kohdalla. Puisen sillan korvannut kaksiaukkoinen kiviholvisilta on rakennettu vuosina 1886–1887. Silta oli liikennekäytössä osana valtatie 8:aa vuoteen 1960 asti, jolloin sen vierelle valmistui uusi silta. Vanhalle sorapintaiselle sillalle on käynti viereiseltä levähdysalueelta. Silta on vankkarakenteinen, sen kivet on sovitettu paikoilleen sementtilaastilla.


title: Lankosken silta

text: Sillan rakensi talollinen Maurits Tuorila. Rakennusvaatimuksena oli, että perustukset ulotetaan kahden kyynärän syvyyteen ja että vahvistuksena on käytettävä sata leiviskää rautaa. Silta vapautui ajoneuvoliikenteeltä lopullisesti vuonna 2002.


title: Lankosken silta

text: Kaksiaukkoisen sillan kokonaispituus on 28,3 metriä, ja sen hyötyleveys on 6 metriä. Silta-aukot ovat 8,3-metriset.


title: Lankosken silta

text: Silta- ja koskimiljöö sekä Lankosken kylä kuuluvat Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Honkajoki (yritys)

text: Honkajoki Oy on Honkajoella Satakunnassa sijaitseva kierrätysyritys, joka tekee teurasjätteistä ja maatiloilla kuolleiden eläimien ruhoista muun muassa lannoitteita ja rehua.


title: Honkajoki (yritys)

text: Yrityksen tuotannosta syntyy lannoitteita ja rehua sekä raaka-aineita energian, kuten biodieselin tuotantoon. Yritys toimii agroekologisella toimintamallilla, joka pohjautuu luonnon omaan kiertokulkuun. Honkajoki Oy:n omistavat HKScan sekä Atria Oyj. Honkajoki-konserniin kuuluu myös tytäryhtiö Findest Protein Oy. Konsernissa työskentelee noin 80 henkilöä ja sen liikevaihto vuonna 2012 oli noin 29 miljoonaa euroa.


title: Honkajoki (yritys)

text: Vuoden 2014 aikana Honkajoella sijaitsevalle Kirkkokallion alueelle rakentuu Honkajoki Oy:n tuotantolaitoksen yhteyteen Taaleritehtaan rakennuttama biokaasulaitos.


title: Frans Josef Syrjälä

text: Frans Josef Syrjälä (28. huhtikuuta 1880 Kauvatsa – 5. elokuuta 1931 Boston, Yhdysvallat) oli amerikansuomalainen toimittaja ja sosialidemokraatti. Hänet tunnetaan erityisesti Raivaaja-lehden päätoimittajana sekä yhtenä amerikansuomalaisen työväenliikkeen alkuaikojen keskeisenä vaikuttajana. Varsinaiselta ammatiltaan Syrjälä oli räätäli.


title: Frans Josef Syrjälä

text: Kauvatsalla Satakunnassa syntynyt Syrjälä muutti jo nuorena Turkuun, jossa hän työskenteli räätälinä. Hän liittyi paikalliseen työväenyhdistykseen vuonna 1897 ja toimi aktiivisesti myös Turun räätälien ammattiyhdistyksessä, jonka puheenjohtajaksi hän kohosi myöhemmin. Syrjälä oli toimittajana Länsi-Suomen Työmiehessä kahdeksan kuukauden ajan ja kirjoitti myös Tampereella ilmestyneeseen Kansan Lehteen sekä helsinkiläiseen Työmieheen, joka oli sosialidemokraattisen puolueen pää-äänenkannattaja. Ensimmäisen sortokauden aikana Syrjälä ehti saamaan kaksi vankilatuomiota kansankiihottamisesta, ennen kuin hän pakeni Kanadaan kesällä 1903 vastustettuaan asevelvollisuuslakia.


title: Frans Josef Syrjälä

text: Syrjälä oli yksi ensimmäisistä vuonna 1904 perustettuun Kanadan sosialistiseen puolueeseen liittyneistä suomalaisista siirtolaisista, jonka toimintaan hän tuli mukaan 1905. Syrjälä muutti myöhemmin Yhdysvaltojen puolelle Massachusettsin Fitchburgiin, jossa hän kirjoitti muun muassa Amerikan Suomalaiseen Työmieheen sekä Raivaajaan, jonka päätoimittajana Syrjälä oli vuosina 1917–1919. Hänet erotettiin tehtävästä Amerikan sosialistista puoluetta repineiden linjaristiriitojen vuoksi, jotka aiheutuivat suhtautumisesta Lokakuun vallankumoukseen ja Kommunistinen internationaaliin. Syrjälä toimi myös puolueen suomenkielisen osaston Amerikan suomalaisen sosialistijärjestön puheenjohtajana. Vuonna 1925 julkaistiin Syrjälän kirjoittama amerikansuomalaisen työväenliikkeen historiikki.


title: Aleandro Rosi

text: Aleandro Rosi (s. 17. toukokuuta 1987 Rooma, Italia) on italialainen jalkapalloilija, pelipaikaltaan oikea laitapuolustaja tai laituri. Hän edustaa Italian pääsarjassa Serie A:ssa pelaavaa Parmaa, jossa hän on pelannut vuodesta 2012. Rosi on edustanut ammattilaisurallaan Parman lisäksi AS Romaa (2004–2012), AC Chievo Veronaa (lainalla 2007–2008), AS Livorno Calciota (lainalla 2008–2009) ja AC Sienaa (lainalla 2009–2010). Hän on pelannut Italian alle 16-, 17-, 18- ja 19-vuotiaiden maajoukkueissa.


title: Hootenanny

text: Hootenanny on folkmusiikkikokoontuminen, jossa folkmuusikot vuorollaan esittävät musiikkiaan yleisölle. Hootenanny-tapahtumien alkuperä on epäselvä, mutta ne olivat suosituimmillaan 1960-luvulla folkmusiikin suosion noustessa. Silloin tilaisuuksissa uuden sukupolven folkmuusikot alkoivat esittää enemmän itse säveltämäänsä materiaalia vanhojen kansansävelmien sijaan.


title: Fartein Valen

text: Fartein Olav Valen (25. elokuuta 1887 Stavanger – 14. joulukuuta 1952 Haugesund) oli norjalainen säveltäjä. Vastapainoksi aikansa toisen suuren innovaattorin Klaus Eggen nationalistisille ja kansanomaiselle tyylille Valen loi kansainvälisempään atonaaliseen polyfoniaan pohjautuvaa musiikkia.


title: Fartein Valen

text: Valen opiskeli sävellystä Oslossa ja Berliinissä. Berliinin-aikoinaan hän sävelsi ensimmäiset julkaistut teoksensa, joiden joukossa on viulusonaatti (op. 3). Nämä varhaisteokset edustavat vielä myöhäisromanttista tyyliä ja hyödyntävät varsin erilaista sävelkieltä kuin säveltäjän myöhemmät teokset. 1930–40-luvuilla Valen sävelsi suurimuotoisia orkesteriteoksia, kuten neljä sinfoniaa, viulukonserton ja sävelrunon "Kirkegården ved haver".


title: Fartein Valen

text: Haugesundissa ja Sveiossa järjestetään Fartein Valen -festivaali, jonka tarkoituksena on levittää tietoisuutta Valenin elämästä ja musiikista sekä lisätä ihmisten mielenkiintoa niitä kohtaan.


title: Kai Rentola

text: Kai Matti Rentola (s. 5. tammikuuta 1955 Kaarina) on suomalainen graafinen suunnittelija, kuvanveistäjä ja Aalto-yliopiston taiteiden ja suunnittelun korkeakoulun graafisen suunnittelun koulutusohjelman johtaja 1.8. 2015 asti. Hän on tunnettu erityisesti paperiveistoksistaan.


title: Kai Rentola

text: Rentola valmistui graafiseksi suunnittelijaksi Lahden taideoppilaitoksesta 1979 ja taiteen maisteriksi Aalto-yliopiston taiteiden ja suunnittelun korkeakoulusta 2011. Hän on suurikokoisten paperitaideteosten ohella suunnitellut muun muassa julisteita, liikemerkkejä ja pakkauksia. Vuodesta 1989 vuoteen 2015 hän on opettanut Taideteollisessa korkeakoulussa muun muassa graafista ilmaisua, kirjainmuotoilua ja typografiaa.


title: Kai Rentola

text: Rentolan veistoksia on muun muassa Helsingin Designmuseon, New Yorkin American Craft Museumin, Helsingin yliopiston, Kouvolan kaupungin ja Suomen Kartonkiteollisuusyhdistyksen kokoelmissa. Kai Rentola on sijoittunut mm. Vaasan kaupungin taideteoskilpailussa (II palkinto) 2006 ja voittanut mm. Pro Feeling -muotoilukilpailun 2005.


title: Klaus Egge

text: Klaus Egge (19. heinäkuuta 1906 Gransherad – 7. maaliskuuta 1979 Oslo) oli norjalainen säveltäjä. Hän ammensi tuotantoonsa vaikutteita maansa kansanmusiikista, mutta turvautui myös sarjallisiin tekniikoihin. Hyödyntäessään kaksitoistasäveljärjestelmää hän kuitenkin säilytti tonaalisuuden tunnun musiikissaan. Eggen sävellysten joukossa on muun muassa viisi sinfoniaa sekä konsertot pianolle, viululle ja sellolle.


title: Klaus Egge

text: Egge oli keskeinen vaikuttaja Norjan musiikissa paitsi säveltäjänä, myös musiikkikriitikkona ja Norjan säveltäjäliiton puhemiehenä. Hänestä tehtiin Pyhän Olavin ritarikunnan ensimmäisen luokan ritari vuonna 1958 ja komentaja 1977. Hänelle myönnettiin Norjan kulttuurineuvoston kunniapalkinto vuonna 1972.


title: One More Sleep

text: One More Sleep on englantilaisen laulajan Leona Lewisin kappale, joka julkaistiin hänen neljännen studioalbuminsa, Christmas, With Loven, ensimmäisenä singlenä. Albumi on Lewisin ensimmäinen joulualbumi. "One More Sleep" tuli ladattavaksi Yhdysvalloissa 5. marraskuuta 2013. Iso-Britanniassa kappale julkaistaan joulukuun 1. päivänä, kun taas muualla Euroopassa sen voi ostaa albumin julkaisupäivänä 29. marraskuuta.


title: One More Sleep

text: Digital Spyn Lewis Corner antoi singlelle arvostelussa neljä tähteä viidestä. Hän kuvaili kappaletta "yhdeksi parhaista joulukappaleista musiikin lähihistoriassa". Corner jatkaa arvosteluaan kertoen, että Lewisin enkelimäinen sointi sopii täydellisesti hyväntahtoisuuden aikaan. Hän päättää arvionsa toteamalla, että "One More Sleepilla" on hyvät mahdollisuudet päästä joulun klassikoiden joukkoon.


title: One More Sleep

text: Video julkaistiin Youtubessa lauantaina 30. marraskuuta. 16. marraskuuta 2013 Leona Lewisin Vevo-Youtubekanavalla julkaistiin esimakua siitä. Videolla Lewis viettää joulua perheensä ja ystäviensä kanssa.


title: Väritila

text: Väritila eli värimalli on tapa kuvata ja luokitella värejä. Väritilat voivat perustua näyttö- tai tulostuslaitteiden ominaisuuksiin tai ihmisen näkökykyyn. Valon väritila on additiivinen eli yhdistävä ja aineen subtraktiivinen eli vähentävä.


title: Väritila

text: Yleisimmät väritilat ovat RGB, CMYK, Lab, indeksoidut värit, harmaasävy, bittikartta ja duotone. RGB- ja CMYK-väritiloilla on useita väriavaruuksia.


title: Mimosa (nimi)

text: Mimosa on naisen etunimi. Nimi johtuu kasvisuvun nimestä "Mimosa" (mimoosat), joka on johdettu kreikan kielen "näyttelijää" tarkoittavasta sanasta "mimos". Tämän suvun kasveilla, joista tunnetuin on tuntokasvi ("Mimosa pudica"), on kukkasymboliikassa vanhastaan useita merkityksiä, jotka ovat vaikuttaneet myös Mimosan käyttöön etunimenä: mimoosa merkitsee toisaalta valoa, mutta myös herkkätunteisuutta ja häveliäisyyttä.


title: Mimosa (nimi)

text: Suomessa nimi Mimosa on tullut yleiseen käyttöön vasta 1900-luvun lopulla. Marraskuuhun 2013 mennessä se on annettu noin 1560 henkilölle. Vuodesta 2015 lähtien Mimosan nimipäivä on 6. marraskuuta.


title: Loop

text: Loop on suomalainen, Nelonen Median omistama valtakunnallinen radiokanava, jonka ohjelmisto perustuu vahvasti menevään, nopeatempoiseen musiikkiin ja tiukkoihin soittolistoihin. Kanava soittaa pääosin hiphoppia, R&B:tä ja dancea. Sen lupaus on ”Enemmän musiikkia, vähemmän puhetta”.


title: Loop

text: Kanava tavoittelee erityisesti naisia ja aktiivisia sosiaalisen median käyttäjiä. Loop lanseerattiin 6. marraskuuta 2013 klo 6.00 aloittamalla yhteensä 10 000 kappaleen mittainen "hittiputki" ilman keskeytyksiä. Varsinaiset lähetykset alkoivat 13. marraskuuta 2013.


title: Loop

text: Loopin juontajina toimivat Jussi Ridanpää ja Joonas Vuorela sekä sosiaalisen median toimittaja Jekku Berglund.


title: Loop

text: Loop korvasi aiemmin samalla taajuudella toimineen Groove FM:n.


title: Loop

text: Loopin kuuluvuusalueet ja taajuudet:


title: Svea (nimi)

text: Svea on ruotsalainen naisen etunimi. Nimi on samaa alkuperää kuin maan omakielinen nimi "Sverige". Sveanmaa on keskeisin Ruotsin kolmesta historiallisesta pääosasta, ja Svea-mamma on 1600-luvulta saakka ollut tunnettu Ruotsin henkilöitymänä. Etunimenä Svea tuli käyttöön 1800-luvun alkupuolella sen jälkeen, kun Esaias Tegner vuonna 1811 oli julkaissut Svea-nimisen runoelman.


title: Svea (nimi)

text: Suomessa nimi Svea on Väestörekisterikeskuksen tietojen mukaan annettu vuoden 2009 loppuun mennessä noin 2560 henkilölle, joista yli puolet on syntynyt ennen vuotta 1920.


title: Svea (nimi)

text: Ruotsissa nimi Svea otettiin kalenteriin vuonna 1901. Svean nimipäivä on Ruotsissa 2. tammikuuta, koska isänmaallisista syistä tämä nimi haluttiin sijoittaa vuoden alkuun heti uudenvuodenpäivän jälkeen.


title: Svea (nimi)

text: Suomessa nimi esiintyy vain suomenruotsalaisessa kalenterissa. Vuodesta 2015 lähtien Svean nimipäivä on 6. marraskuuta, jota päivää suomenruotsalaiset viettävät ruotsalaisuuden päivänä. Aikaisemmin, vuodesta 1908 lähtien nimipäivä oli ollut 14. elokuuta, joka on keskiajalla ollut Pyhän Svean muistopäivä.


title: Ilmo Valtonen

text: Ilmo Juhani Valtonen (s. 3. helmikuuta 1962 Nurmes) on suomalainen graafinen suunnittelija, joka on tullut tunnetuksi yritysten liikemerkkien ja logojen suunnittelijana.


title: Ilmo Valtonen

text: Ilmo Valtonen kouluttautui aluksi metallisepäksi ja työskenteli miltei kahdeksan vuotta nurmeslaisessa metalliyrityksessä suunnittelijana, koneistajana ja hitsaajana. Hän lähti opiskelemaan graafista suunnittelua Lahden muotoiluinstituuttiin, josta valmistui 1990. Jo vuonna 1987 Valtonen voitti ensimmäisen tunnuskilpailunsa ja sijoittui kakkoseksi julistekilpailussa. Vuonna 1991 hän voitti sata tuhatta markkaa ja ensimmäisen palkinnon kilpailussa, jossa etsittiin uutta tunnusta yhdistyville MTV:lle ja Kolmoskanavalle.


title: Ilmo Valtonen

text: Valmistuttuaan Lahdesta Valtonen aloitti graafikonuransa Kyösti Variksen ja Esa Ojalan yrityksessä Varis & Ojala. Viherjuuren Ilme -yrityksessä Valtonen työskenteli kahdeksan vuotta, kunnes 2002 kutsuttiin kehittämään mainostoimisto PHS:n designtoimintoja. Vuonna 2004 Valtonen siirtyi Dynamo Advertising -toimiston yhteyteen perustetun Dynamo Identityn osakkaaksi. Vuonna 2008 Valtonen osti Dynamo Identityn kokonaan itselleen ja muutti sen nimeksi Design Ilmo Valtonen Oy. Yritys meni konkurssiin 2010, mutta Valtonen jatkaa suunnittelutyötä toiminimellään.


title: Ilmo Valtonen

text: Valtonen on suunnitellut tai uudistanut muun muassa Elisan, Eteran, Itellan, Leonian, LähiTapiolan ja Valtran yritysilmeet sekä Finlandia-talon, Lahden Sibeliustalon, Helsingin kulttuuripääkaupunkivuoden 2000 ja Turku 2011 -kulttuuripääkaupunkivuosihankkeen hakemusvaiheen ”Turku palaa” -tunnukset.


title: Ilmo Valtonen

text: Valtonen toimi Grafian puheenjohtajana 1994–1997. Muotoilun valtionpalkinto hänelle myönnettiin 2004.


title: Federal Hockey League

text:
Federal Hockey League (FHL) on yksi jääkiekon alasarjoista Yhdysvaltojen koillisosassa.
Se on perustettu vuonna 2010.


title: Doug E. Fresh

text: Doug E. Fresh (s. 17. syyskuuta 1966, Barbados) on yhdysvaltalainen rap-artisti. Fresh on yksi beatboxin uranuurtajia. Fresh tunnettiin nimellä Human Beat Box- eli 'ihmisrytmilaatikko'.


title: Danbury Whalers

text:
Danbury Whalers on yhdysvaltalainen jääkiekkoseura, joka on kotoisin Danburysta Connecticutista.
Se pelaa FHL-liigaa. Danbury Whalers toimi ECHL-seura Trenton Titansin farmijoukkueena.


title: Danville Dashers

text:
Danville Dashers on yhdysvaltalainen jääkiekkoseura, joka on kotoisin Danvillesta Connecticutista.
Se pelaa FHL-liigaa. Danville Dashers toimi CHL-seura Bloomington Thunderin ja Quad City Mallardsin farmijoukkueena.


title: Dayton Demonz

text:
Dayton Demonz on yhdysvaltalainen jääkiekkoseura, joka on kotoisin Daytonasta Ohiosta.
Se pelaa FHL-liigaa.


title: Alexandre Tansman

text: Alexandre Tansman (12. kesäkuuta 1897 Łódź – 15. marraskuuta 1986 Pariisi) oli puolalaissyntyinen säveltäjä. Hän opiskeli Łódźissa ja Varsovassa. Hänen opiskelutoverinsa oli Paul Kletzki, joka muun muassa esitti Pariisissa Tansmanin viidennen sinfoniaan. Pariisiin asetuttuaan Tansman sai rohkaisua ja tukea Maurice Ravelilta ja Albert Rousselilta. Hänen teostensa esityksiä johtivat Serge Koussevitzky, Leopold Stokowski, Pierre Monteux, Vladimir Golschmann, Dimitri Mitropoulos, Arturo Toscanini, Rafael Kubelik, André Cluytens, Jascha Horenstein, Ferenc Fricsay, Charles Brück, Jean Fournet ja Bruno Maderna.


title: Alexandre Tansman

text: Vuosina 1927–8 Tansman järjesti ensimmäisen kiertueensa Yhdysvalloissa. Hän esitti siellä Koussevitzkyn ja Bostonin sinfoniaorkesterin kanssa toisen pianokonserttonsa, joka oli omistettu Charlie Chaplinille. Vuosina 1932–3 Tansman oli maailmankiertueella, jonka aikana hän muun muassa tapasi Mahatma Gandhin. Toisen maailmansodan alussa Tansman poistui Ranskasta Toscaninin, Chaplinin, Eugene Ormandyn ja Jascha Heifetzin perustaman komitean avustamana. Yhdysvalloissa Tansmanin teoksia esittivät johtavat orkesterit New Yorkissa, Clevelandissa, San Franciscossa, Minneapolisissa, Los Angelesissa, Saint Louisissa, Washingtonissa ja Cincinnatissa. Säveltäjä asui Los Angelesissa, ja Igor Stravinsky oli eräs hänen läheisimmistä ystävistään. Tämän yhteyden tuloksena syntyi merkittävä Stravinskya käsittelevä kirja.


title: Alexandre Tansman

text: Tansman palasi sittemmin Pariisiin. Hän sai säännöllisesti tilauksia Ranskan radiolta, ja hänen myöhäiskautensa merkittäviin teoksiin lukeutuvat oratorio "Isaïe le Prophète", ooppera "Sabbataï Zevi" ja "Konsertto orkesterille".


title: Watertown Privateers

text:
Watertown Privateers on yhdysvaltalainen jääkiekkoseura, joka on kotoisin Watertownista New Yorkista.
Se pelaa FHL-liigaa.


title: Sander van Doorn

text: Sander van Doorn (oikealta nimeltään Sander Ketelaars, s. 28. helmikuuta 1979 Eindhoven, Alankomaat) on hollantilainen trance/house -tuottaja ja DJ.


title: Autoharp

text: Autoharp eli sointusitra on kielisoitin, joka muodostuu vaimentimiin kiinnitetyistä sointurimoista, jotka painettuna vaimentavat kaikki muut kielet paitsi ne joita tarvitaan halutun soinnun muodostamiseen. Nimestään huolimatta autoharp ei ole harppu vaan otenauhaton sitra.


title: Autoharp

text: Vuonna 1882 Philadelphiaan muuttanut saksalainen siirtolainen Charles F. Zimmermann sai patentin soittimelle, jossa oli tiettyjä kieliä soiton aikana vaimentava mekanismi. Hän kutsui keksintöään autoharpiksi. Patentin soitin poikkesi rakenteeltaan myöhemmistä autoharpeista. Ei ole tiedossa valmistiko Zimmermann yhtään alkuperäisen patentin mukaista soitinta kaupallisesti. Saksan Markneukirchenissä Karl August Gütter valmisti soittimen, jota hän kutsui nimellä "Volkszither" ("kansansitra"), joka muistutti nykyisiä autoharpeja. Gütter sai brittiläisen patentin soittimelleen noin vuonna 1883–1884. Zimmermann alkoi vierailtuaan Saksassa, valmistaa Gütterin mallin mukaisia soittimia vuonna 1885. Zimmermann käytti soittimestaan autoharp-nimeä ja omaa patenttinumeroaan. Gütterin mallista tuli hyvin suosittu ja näin Zimmermannia pidetään usein virheellisesti autoharpin keksijänä.


title: Autoharp

text: Nykyaikaisessa autoharpissa on 36 tai 37 kieltä, vaikkakin joissakin voi olla jop 47 tai 48 kieltä. Ne on järjestetty joko diatonisen tai kromaattisen asteikon mukaisesti. Vakiomalleissa on 15 tai 21 sointurimaa ja -nappulaa, joista voi valita duuri-, molli- tai dominanttiseptimisointuja.


title: George Zukerman

text: George Benedict Zukerman (s. 22. helmikuuta 1927 Lontoo) on kanadalainen fagotisti ja impressaari. Hän syntyi newyorkilaisen Englannissa toimineen kirjeenvaihtajan pojaksi. Hän opiskeli New Yorkin High School of Music and Artissa ja Queen's Collegessa, josta hän valmistui "Master of Arts" -arvolla vuonna 1949. Toisessa maailmansodassa Zukerman palveli Yhdysvaltain laivastossa.


title: George Zukerman

text: Zukerman soitti muun muassa Vancouverin sinfoniaorkesterissa ja Israelin filharmonisessa orkesterissa. Hän perusti Cassenti Players -kokoonpanon vuonna 1954. Hän jätti Vancouverin sinfoniaorkesterin vuonna 1963 keskittyäkseen soolouralleen. Hän aloitti vuosittaiset kiertueet Euroopassa vuonna 1964 ja etsi joka kerralla julkaisemattomia konserttoja ja myös muita teoksia soittimelleen. Ensimmäisen maailmankiertueensa yhteydessä vuonna 1969 Zukermanista tuli ensimmäinen ulkomaalainen fagotisti, joka kutsuttiin esiintymään solistina Neuvostoliittoon. Hän teki toisen maailmankiertueensa vuonna 1976. Hän esiintyi muun muassa Australiassa, Uudessa-Seelannissa, Etelä-Afrikassa, Kiinassa ja Uudessa-Kaledoniassa.


title: George Zukerman

text: Zukermanille ovat säveltäneet teoksia monet kanadalaiset säveltäjät. Näihin lukeutuvat Murray Adaskin, Jean Coulthard, Theo Goldberg, Jacques Hétu, Arthur Polson, Robert Turner, John Weinzweig ja Elliot Weisgarber. Erityisesti Zukerman on kuitenkin keskittynyt 1700–1800-luvuilta peräisin olevaan ohjelmistoon.


title: George Zukerman

text: Zukerman perusti vuonna 1955 Overture Concerts Associationin. Vuonna 1993 hänet otettiin Kanadan ritarikuntaan ja hänelle myönnettiin vuosittainen National Arts Centren palkinto. Vuonna 1996 hänet otettiin myös Brittiläisen Kolumbian ritarikuntaan. Hän sai vuonna 1967 Kanadan kansalaisuuden.


title: Juomalaulu (kappale)

text: "Juomalaulu" on rap-artisti Spektin kolmas single hänen debyyttialbumiltaan "Diktaattorimies". Kappale julkaistiin 16. elokuuta 2013 Rähinä Recordsin kautta. Kappaleen kertosäkeellä vierailee Tasis. "Juomalaulun" kertosäe ja viimeinen säkeistö on lainattu suoraan Freud Marx Engels & Jung -yhtyeen saman nimisestä kappaleesta.


title: Juomalaulu (kappale)

text: Kappaleen musiikkivideolla nähdään Mika Salo, Arman Alizad, Mehdi Younes, Jasper Pääkkönen, Andrei Alén, Sami Lepistö, Tomi Björck, Ilari Sahamies ja Timo Pieni Huijaus. Videon on ohjannut Aku Louhimies.


title: Juomalaulu (kappale)

text: "Juomalaulu" nousi parhaimmillaan Suomen virallisen singlelistan seitsemännelle sijalle. Sijoitus oli sama Suomen virallisella latauslistalla.


title: Grand Cay

text: Grand Cay on pieni saari Bahamalla. Se sijaitsee saarivaltion pohjoisosassa Abacon saaren pohjoispuolella. Saari muodostaa muiden pienten lähisaarten kanssa Grand Cayn hallintoalueen. Kaikki hallintoalueen 383 vakituista asukasta asuu Grand Cayn saarella.


title: Borneonpöllökehrääjä

text: Borneonpöllökehrääjä ("Batrachostomus harterti") on pöllökehrääjiin kuuluva Kaakkois-Aasiassa tavattava lintulaji.


title: Borneonpöllökehrääjä

text: Kooltaan borneonpöllökehrääjä on 34–37 cm pitkä. Yleisväritykseltään lintu on ruskeankirjava ja sukupuolet ovat hyvin samannäköisiä. Pää on suurikokoinen ja väriltään kastanjanruskea punaruskein viiruin. Silmäkulmissa on punaruskeat töyhdöt. Rinta ja vatsa ovat ruskean, valkoisen ja mustan suomukuvioima. Selkä ja siivet ovat kastanjan ja punaruskeat valkoisin siipitäplin. Borneonpöllökehrääjän pyrstössä on vaaleamman tai tummemman ruskeita vaakaraitoja. Borneonpöllökehrääjä muistuttaa ulkonäöltään huomattavasti isopöllökehrääjää ("B. auritus")


title: Borneonpöllökehrääjä

text: Borneonpöllökehrääjää tavataan Borneon saarelta Indonesiasta ja Malesiasta. Borneonpöllökehrääjä elää vuorten rinteiden metsissä tyypillisesti noin 300–1 250 metrin korkeudessa. Elinympäristöksi sopivien metsien määrä Borneolla on vähentymässä hakkuiden vuoksi ja tämän takia borneonpöllökehrääjä luokitellaan silmälläpidettäväksi lajiksi.


title: Steve Mahre

text: Steven Irving ”Steve” Mahre (s. 10. toukokuuta 1957 Yakima, Washington) on yhdysvaltalainen uransa lopettanut alppihiihtäjä, maailmanmestari ja olympiamitalisti. Hän on neljä minuuttia nuorempi kuin kaksoisveljensä Phil Mahre.


title: Steve Mahre

text: Mahre sijoittui Innsbruckin olympialaisissa 1976 suurpujottelussa 13:nneksi, Garmisch-Partenkirchenin MM-kilpailuissa 1978 pujottelussa kahdeksanneksi ja Lake Placidin olympialaisissa 1980 suurpujottelussa 15:nneksi. Hän voitti suurpujottelun maailmanmestaruuden Schladmingissa 1982 0,51 sekunnin erolla Ingemar Stenmarkiin. Sarajevon olympialaisissa 1984 hän sai pujottelussa hopeaa 0,21 sekuntia kaksoisveljelleen Philille hävinneenä. Tämä oli ensimmäinen kerta, kun kaksoset saavuttivat kaksoisvoiton olympialaisissa.


title: Steve Mahre

text: Mahre sijoittui maailmancupin kokonaiskilpailussa kolmanneksi kaudella 1981–1982, neljänneksi 1980–1981 ja kymmenenneksi 1978–1979. Pujottelun maailmancupissa hän oli kolmas kausilla 1980–1981 ja 1981–1982 sekä neljäs kaudella 1982–1983. Alppiyhdistetyn maailmancupissa hän sijoittui viidenneksi 1980–1981. Hän voitti kaikkiaan yhdeksän maailmancupin osakilpailua, sijoittui viisi kertaa toiseksi ja seitsemän kertaa kolmanneksi.


title: Steve Mahre

text: Lähde: FIS


title: Joan Peebles

text: Joan Angusta Brownie Peebles (5. tammikuuta 1899 New Westminster, Brittiläinen Kolumbia – 11. lokakuuta 1991 New Westminster, Brittiläinen Kolumbia) oli kanadalainen oopperalaulaja, äänialaltaan altto.


title: Joan Peebles

text: Työskenneltyään viisi vuotta koulun opettajana Peebles voitti Hudson’s Bay Companyn mitalin vuonna 1923 ensimmäisellä Brittiläisen Kolumbian musiikkifestivaalilla. Tämän jälkeen Peebles opiskeli Vancouverissa Walter Coulthardin johdolla. Hän suoritti opintoja lisäksi New Yorkissa ja Rochesterissa. Hän teki konserttidebyyttinsä vuonna 1924 Rochesterissa ja oopperadebyyttinsä vuonna 1925 Nancyn roolissa oopperassa "Martha". Vuosina 1927–1929 Peebles kiersi Yhdysvalloissa ja Kanadassa American Opera Companyn kanssa ja sai arvostusta erityisesti Carmenin roolissa. Lisäksi hän esiintyi muun muassa Detroitin ja Philadelphian oopperoissa.


title: Joan Peebles

text: Peebles vetäytyi vuonna 1942 Titusvilleen, Pennsylvaniaan, jossa hän antoi yksityistä opetusta, kunnes palasi vuonna 1974 New Westminsteriin. Hänen ainoat kaupalliset levytyksensä koostuvat osista oopperasta "Carmen". Vuodelta 1940 peräisin olevilla levytyksillä hänen kanssaan laulaa Raoul Jobin.


title: Juomalaulu

text: Juomalaulu on laulu, jota lauletaan samalla kun juodaan alkoholia tai muuta juhlajuomaa. Juomalaulut voivat olla kansanlauluja, kuten ”Whiskey in the Jar”. "Snapsilaulut" ovat lyhyitä ja reippaita, usein laajalti tunnettuja ja helppoja oppia.


title: Juomalaulu

text: Juomalaulut kuuluvat myös osana opiskelijalauluihin. Laulunaihe voi olla myös vesi: ”Aqua vera – lauletaanpas vedestä”. Juomalauluihin liittyvät myös juomaleikit, joissa laulun aikana voidaan liikkua, kuten nousta tuolille tai taputtaa käsiä tahdin mukaan.


title: Filippiinienkuhankeittäjä

text: Filippiinienkuhankeittäjä ("Oriolus steerii") eli aiemmalta nimeltään bataaninkuhankeittäjä on kuhankeittäjien heimoon kuuluva varpuslintu.


title: Filippiinienkuhankeittäjä

text: Filippiinienkuhankeittäjää tavataan kotoperäisenä Filippiineillä. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi. Cebulla tavatusta alalajista "assimilis" ei ole tehty varmoja havaintoja vuoden 1906 jälkeen, ja se on luultavasti kuollut sukupuuttoon.


title: Afrikankuhankeittäjä

text: Afrikankuhankeittäjä ("Oriolus auratus") on kuhankeittäjien heimoon kuuluva varpuslintu.


title: Afrikankuhankeittäjä

text: Afrikankuhankeittäjää tavataan laajalla alueella Saharan eteläpuolisessa Afrikassa. Lajin on kuvattu olevan suurimmaksi osaksi yleinen, ja sen kannankehitys on vakaa. Se on luokiteltu elinvoimaiseksi.


title: Piste (typografia)

text: Piste (lyh. pt) on typografiassa käytettävä mittayksikkö, jolla ilmoitetaan kirjainkoko ja riviväli. Nykyisissä julkaisuohjelmissa pisteen koko on 1/72 tuumaa eli noin 0,3528 mm.


title: Piste (typografia)

text: Manner-Euroopassa käytettiin aiemmin 0,376 mm:n kokoista Didot-pistettä, ja kahtatoista pistettä kutsuttiin ciceroksi. Perinteisessä englantilais-amerikkalaisessa järjestelmässä piste taas oli kooltaan 0,3514 mm, ja kaksitoista pistettä muodosti yhden pican. Nykyinen tietokoneistetuissa ympäristöissä käytetty 1/72 tuuman ”kompromissi” tuli laajaan käyttöön PostScript-kielen määritelmän myötä eri julkaisuohjelmissa. 1/72 tuuman määritelmää kutsutaankin typografiassa joskus ”PostScript-pisteeksi”.


title: Variskilaiset vuorijonot

text: Variskilaiset vuorijonot eli variskidit eli herkynidit tarkoittaa kivihiili- ja permikaudella vuorijonopoimutuksessa muodostuneita vuorijonoja. Niitä ovat esimerkiksi Altai, Ural ja Appalakit.


title: Cicero (täsmennyssivu)

text: Cicero tarkoittaa seuraavia asioita:


title: Gett Strandberg

text: Göta Dagmar Gabriella (Gett) Strandberg (s. 26. marraskuuta 1919 Helsinki) on suomalainen ruotsin kielellä kirjoittanut kirjailija ja kääntäjä. Hän käytti myös nimimerkkiä "Kitty".


title: Antti Siukonen

text: Antti Armas Siukonen (s. 25. huhtikuuta 1980 Tuusula) on suomalainen pastori. Hän on toiminut "Fleim"-lehden päätoimittajana sen perustamisesta (2006) saakka ja sen jälkeen Espoon seurakuntien kasvatustyön pastorina.


title: Antti Siukonen

text: Siukonen on ollut kirkolliskokouksen maallikkoedustajana 2004–2008 ja pappisedustajana 2012–2016. Hän on toiminut kolumnistina "Vantaan Laurissa" (2008–2010) ja "Essessä". Hän on ollut myös perustamassa Kirkon Ulkomaanavun Changemaker-verkostoa ja puolustanut turvapaikanhakijoita.


title: Antti Siukonen

text: Siukonen valittiin Vuoden isäksi 2013.


title: Arnoldo Ellerman

text: Arnoldo Ellerman (12. tammikuuta 1893 Buenos Aires – 21. marraskuuta 1969 Buenos Aires) oli huomattava argentiinalainen shakkitehtävien laatija. Hän on eräs maailman kaikkien aikojen merkittävimmistä kaksisiirtoisten mattitehtävien laatijoista. Ansioista laatijana hän sai kansainvälisen tehtävämestarin arvon 1959. Lisäksi hänet tunnetaan šakkikirjailijana ja šakinpelaajana.


title: Arnoldo Ellerman

text: Ellerman syntyi Buenos Airesissa. Hän oppi šakin säännöt jo nuorena. Sittemmin hän omistautui kokonaan šakkitehtävien laatimiseen. Ellermanin pitkä laatijan ura alkoi 1910-luvulla. Hän laati yhteensä 5 840 šakkitehtävää. Näistä suurin osa on kahden siirron mattitehtäviä. Ellerman sai tehtävillään laadintakilpailuissa useita palkintoja. Hänen tehtävänsä voitti 115 kertaa 1. palkinnon, 152 kertaa toisen palkinnon ja 69 kertaa kolmannen palkinnon. Hän sai tehtävällään kahdesti myös kultamitalin šakkiolympialaisten laadintakilpailuissa (Helsingissä 1952 ja Tel Avivissa 1964). Laadinnallisista ansioista hänelle myönnettiin ensijaossa yhtenä neljästä laatijasta kansainvälisen tehtävämestarin arvo (honoris causa) vuonna 1959. Laadintauran ohella Ellerman tuomitsi šakkitehtävien laadintakilpailuja. Näistä ansioista hänelle myönnettiin 1956 kansainvälisen tehtävätuomarin arvonimi.


title: Arnoldo Ellerman

text: Maailman tehtäväšakillinen yhteisö alkoi muodostaa 1950-luvun puolessa välissä laatijoiden kansainvälistä yhteistoimintaelintä. Perustettiin maailman šakkijärjestö FIDE:n alainen maailman tehtäväšakin pysyvä toimikunta (Permanent Commission of the FIDE for Chess Compositions, PCCC). Organisaation ensimmäinen maailmanlaajuinen kokoontuminen eli I maailman tehtäväkongressi pidettiin 1956 Budapestissä. Tuolloin jaettiin tehtäväšakin ensimmäiset kansainväliset arvonimet ja mm. Ellerman nimitettiin kansainväliseksi tehtävätuomariksi. Vuoden 1958 tehtäväkongressi järjestettiin Piranissa, Jugoslaviassa ja Ellerman toimi sen puheenjohtajana.


title: Arnoldo Ellerman

text: Ellerman kuoli 21. marraskuuta 1969 Buenos Airesissa. Hänet haudattiin San Fernandon hautausmaalle.


title: Arnoldo Ellerman

text: Ellermanin kirjallinen ura oli monipuolinen. Hän kirjoitti useita šakkikirjoja tehtäväšakista ja pelišakista. Ellerman toimi myös lehtitoimittajana. Hän oli useiden vuosien ajan "El Ajedrez Argentino" –nimisen lehden toimittaja.


title: Eeli Yli-Mattila

text: Eeli Henrik Yli-Mattila (s. 6. marraskuuta 1919 Pyhäjoki) on suomalainen runoilija.


title: Ali Soilih

text: Ali Soilih Mtsashiwa (arab. علي صويلح) (s. 7. tammikuuta 1937 - k. 29. toukokuuta 1978) oli komorilainen sosialisti sekä Komorien diktaattori vuosina 1976-1978. Soilih kaappasi vallan presidentti Said Mohamed Jaffarilta tammikuussa 1976, jolloin hänestä tuli virallisesti maansa johtaja.


title: Ali Soilih

text: Soilihin ohjelma oli eräänlainen sekoitus maolaisuutta sekä islamilaista filosofiaa. Soilihin ykköstavoitteena oli saada Komoreista omavarainen ja edistyksellinen valtio. Soilih painotti nuorten merkitystä edistyksellisyydessä, ja hän laskikin äänestysikärajan neljääntoista vuoteen. Hän myös perusti miliisin ("Moissy"), joka oli suunnattu nuorille ja jonka tarkoituksena oli järjestää väkivaltaisia hyökkäyksiä konservatiivisia henkilöitä, pääasiassa kylänvanhimpia kohtaan.


title: Ali Soilih

text: Soilih oli suosittu nuorison keskuudessa: tähän on luultavasti syynä hänen myötämielinen suhtautuminen nuorisoa kohtaan poliittisesti sekä monet nuoria miellyttäneet päätökset, kuten kannabiksen laillistaminen sekä huntujen poistaminen komorilaisten naisten keskuudessa


title: Ali Soilih

text: Soilihin aggressiivisen poliisivoimien seurauksena häntä kohtaan alkoi syntyä vastustusta, ja hänen valtakautensa päättyi lopulta Bob Denardin johtamaan vallankaappaukseen 13. toukokuuta 1978. Soilih tapettiin 16 päivää tämän jälkeen ampumalla. Virallisen tiedonannon mukaan hän oli yrittänyt karata kotiarestista.


title: Ali Soilih

text: Soilihin kuolinpäivä 29. toukokuuta on Komoreilla kansallinen juhlapäivä.


title: Primera Divisiónin kausi 1929–1930

text: Espanjan jalkapallon Primera Divisiónin toinen kausi alkoi joulukuussa 1929 ja kausi päättyi maaliskuussa 1930. Espanjan mestaruuden voitti Athletic Bilbao.


title: Primera Divisiónin kausi 1929–1930

text: Athletic Club de Madrid putosi Segunda Divisióniin. Tilalle nousi Deportivo Alavés.


title: Orvokki Peltola

text: Eva Aino Orvokki Peltola (s. 10. marraskuuta 1919 Vahto) on suomalainen kirjailija.


title: Heikki Kalha

text: Heikki Sakari Kalha (ent. Kronqvist, 1. syyskuuta 1931 Helsinki – 10. marraskuuta 1994 Helsinki) oli suomalainen diplomaatti ja varatuomari.


title: Heikki Kalha

text: Heikki Kalha kirjoitti ylioppilaaksi Tyrvään yhteiskoulusta vuonna 1950, valmistui Helsingin yliopistosta lainopin kandidaatiksi vuonna 1957 ja sai varatuomarin arvon vuonna 1960. Toimittuaan aluksi Tyrvään tuomiokunnan notaarina vuosina 1958–1959 hän siirtyi ulkoministeriön palvelukseen. Kalha työskenteli avustajana Suomen YK-edustustossa vuonna 1960, ulkoministeriön jaostosihteerinä vuosina 1963–1964, lähetystösihteerinä Madridissa vuosina 1964–1967 ja Tokiossa vuosina 1967–1969 sekä jaosto- ja toimistopäällikkönä ulkoministeriössä vuosina 1969–1974. Hän toimi Suomen suurlähettiläänä Beirutissa 1974–1977 ja samalla Ammanissa ja Kuwaitissa, sitten Ateenassa 1977–1980, Bonnissa 1980–1985, oli sitten ulkoasiainministeriön neuvottelevana virkamiehenä 1985–1988 ja toimi jälleen suurlähettiläänä Madridissa 1988–1990 ja Tokiossa 1990–1994.


title: Giorgio Koukl

text: Giorgio Koukl (s. 1953 Praha) on pianisti, cembalisti ja säveltäjä. Hän aloitti opintonsa Prahassa ja muutti vuonna 1968 Sveitsiin. Hän täydensi opintojaan Zürichissä sekä Milanossa, Italiassa. Hän osallistui Nikita Magalovin, Jacques Févrierin, Stanislaus Neuhausin ja Rudolf Firkušnýn mestarikursseille. Koukl on johtavia Bohuslav Martinůn pianomusiikin tulkitsijoita. Hän on levyttänyt Naxokselle säveltäjän koko soolopianotuotannon sekä lisäksi tämän vokaalimusiikkia ja kaksi levyä konserttoja.


title: Giorgio Koukl

text: Kouklin toinen hanke on ollut Aleksandr Tšerepninin pianoteosten levyttäminen. Koukl asuu Luganossa, Sveitsissä, ja hänellä on äitinsä puolelta venäläisiä sukujuuria. Hän on julkaissut omia sävellyksiään Lux Nova Pressin kautta.


title: Ligue Nord-Américaine de Hockey

text: Ligue Nord-Américaine de Hockey (LNAH), tunnetaan myös nimellä (North American Hockey League) on yksi Pohjois-Amerikan jääkiekon alasarjoista, jota pelataan Kanadan Quebecissa ja Ontariossa. Vuosina 1996-2004 sarja tunnettiin nimellä Quebec Semi-Pro Hockey League (QSPHL).


title: Ligue Nord-Américaine de Hockey

text: LNAH:ia mainostetaan maailman väkivaltaisimmaksi jääkiekkosarjaksi. Sarjassa tapellaan keskimäärin 3,2 kertaa ottelua kohti, kun esimerkiksi NHL:ssä vastaava luku on 0,6.


title: Ligue Nord-Américaine de Hockey

text: Kaudella 2014–2015 sarjassa pelaa kahdeksan joukkuetta.


title: Marja-Leena Muukka

text: Marja-Leena Muukka (s. 17. helmikuuta 1965 Espoo) on suomalainen graafinen suunnittelija, joka on tullut tunnetuksi etenkin kirjojen muotoilijana. Grafia ry nimesi hänet Vuoden graafikoksi 2004.


title: Marja-Leena Muukka

text: Muukka valmistui Vapaasta taidekoulusta 1984 ja graafiseksi suunnittelijaksi Lahden Muotoiluinstituutista 1989. Hän toimi kymmenisen vuotta WSOY:n kirjanmuotoilijana kunnes perusti oman yrityksensä 1999.


title: Marja-Leena Muukka

text: Muukan töitä on palkittu ja esitelty Suomessa muun muassa Vuoden huiput-, Vuoden kirjavaliot -kilpailuissa ja -näyttelyissä sekä taideteollisuusalan näyttelyissä eri puolilla Eurooppaa. Muukka on opettanut Taideteollisessa korkeakoulussa ja Markkinointi-instituutissa.


title: Luettelo uudelleenäänitetyistä albumeista

text: Tämä on luettelo musiikkialbumeista, jotka on julkaistu uudelleen äänitettynä versiona.


title: Osmo Hämeenniemi

text: Osmo Veli Hämeenniemi, kirjailijanimeltään Aarno Routa, (29. syyskuuta 1919 Miehikkälä – 22. marraskuuta 1958 Valkeakoski) oli suomalainen opettaja ja kirjailija.


title: Osmo Hämeenniemi

text: Hämeenniemi valmistui kansakoulunopettajaksi Kajaanin opettajaseminaarista vuonna 1949.


title: Osmo Hämeenniemi

text:
Nimellä "Osmo Hämeenniemi":
Nimellä "Aarno Routa":


title: Niiralan rautatieasema

text: Niiralan rautatieasema () on Helsingistä lukien ratakilometrillä 555 sijaitseva rautatieliikennepaikka, joka toimii tavaraliikenteen raja-asemana rataosalla Niirala-raja–Säkäniemi entisessä Värtsilän kunnassa. Asema on lyhyen rataosansa merkittävin asema ja yksi Suomen neljästä Venäjälle liikennettä välittävästä rautatien raja-asemasta.


title: Niiralan rautatieasema

text: Ennen vuotta 1955 aseman ratakilometrit olivat 555+700 ja 556+125 joilla sijaitsivat Niiralan pysäkki ja seisake.


title: Niiralan rautatieasema

text: Rautatieaseman lähellä sijaitsee Niirala-rajan liikennepaikka (lyh. Nrlr, ratakm 554+080).


title: Niiralan rautatieasema

text:
Rautatie Niiralasta Joensuuhun on alkuperäistä Karjalan rataa. Niiralan kohdalla ei ollut liikennepaikkaa ennen toista maailmansotaa. Lähimmät asemat olivat idässä Värtsilä ja lännessä Kaurila.
Niiralan rautatieasema perustettiin vuonna 1948 Värtsilän aseman jäätyä sotien seurauksena Neuvostoliiton puolelle viimeiseksi seisakkeeksi Suomen puolella. Seisakkeelle tuli miehitys vuonna 1953 ja se ylennettiin asemaksi vuonna 1955. Neuvostoliittoon suuntautuvan yhdysliikenteen tavara-asema Niiralasta tuli vuonna 1956.
Nykyinen asemarakennus valmistui vuonna 1960.


title: Niiralan rautatieasema

text: Niiralan asemalle liikennöitiin matkustajajunilla avaamisesta vuodesta 1948 vuoteen 1987. Aluksi liikennöitiin höyryveturien vetämillä vaunujunilla, mutta vuonna 1956 liikenteen hoito siirtyi Dm7-kiskoautoille, joilla liikennöitiin matkustajaliikenteen loppuun asti. Lättähattuliikenteen alkuaikoina junapareja Niiralaan / Niiralasta oli kuusi vuorokaudessa.


title: Niiralan rautatieasema

text: Matkustajaliikenteen loppuaikoina vuoroja oli hyvin vähän. Arkisin Niiralaan liikennöi enää yksi junapari iltaisin ja viikoittainen vuoromäärä jäi kahdeksaantoista. Säännöllinen matkustajaliikenne loppui 30. toukokuuta 1987, kun viimeinen lättäjuna saapui Niiralan asemalle kello 22.22.


title: Niiralan rautatieasema

text: Niirala on nykyään Venäjälle suuntautuvan tavaraliikenteen asema. Muu tavaraliikenne Niiralan radalla on vähäistä ja koostuu raakapuun kuljetuksista. Rataosa on sähköistämätön toisin kuin muut Venäjän rataverkkoon liittyvät rataosat. Tämä rajoite sekä liikennevirtojen kannalta muita raja-asemia epäedullisempi sijainti vaikuttavat siihen, että Niiralan kautta kulkenut tavaramäärä on vähäisin neljästä rautateiden raja-asemasta. Ratahallintokeskus ei vuoden 2009 kehittämissuunnitelmassaan nähnyt muita kehitystarpeita Niiralan suhteen kuin liikenteenohjausjärjestelmän parantamisen. Laajennuksille tai sähköistykselle ei nähty tarvetta.


title: Niiralan rautatieasema

text: Vuonna 2013 Niiralan asemalla toimii jatkuvasti paikalla olevana päivystävänä vaihtoveturina Dv12- tai Dr14-veturi. Liikenne Suomen suuntaan hoidetaan Dv12:n lisäksi Dr16-tyyppisillä vetureilla. Venäläinen kalusto liikennöi ratapihalle asti Suomen puolelle.


title: Keskikosken silta

text:
Keskikosken silta (oik. "Keskikosken silta I") on teräksinen jäykistetty sauvakaarisilta Myllykosken taajamassa entisen Anjalankosken kaupungin alueella Kouvolassa. Vuonna 1954 valmistuneet kaksi siltaa ylittävät Kymijoen kapean saaren kohdalta. Läntinen silta on otettu museosillaksi vuonna 1982. Sillan yli johtaa seututie 353.
Siltapaikka on kohdassa, jossa Kymijoessa on pitkä ja kapea Lemmensaari. Kaksi teräksistä sauvakaarisiltaa valmistuivat silloisten Anjalan ja Sippolan kuntien rajalle vuonna 1954. Niitä kutsuttiin tuolloin Myllykosken silloiksi, mutta siltojen nykyiset nimet ovat Keskikosken silta I ja Keskikosken silta II. Museosilta, silta I eli läntinen silta, on jänneväliltään pidempi. Kolmiaukkoisen sillan keskiaukko on 50,1 metriä ja jänneväli 51 metriä. Sillan hyötyleveys on 10 metriä, kokonaispituutta sillalle tulee 78,5 metriä. Itäisen sillan jännemitta on 37 metriä. Myllykosken sillat suunnitteli professori Herman Ossian Hannelius.


title: Keskikosken silta

text: Keskikosken teräsbetonikantiset sillat ovat osa Myllykosken paperitehtaan tehdasympäristöä, joka kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Keskikosken silta

text: Jäykistetyssä sauvakaarisillassa kohdistetaan toispuolisesta kuormasta johtuvat taivutusrasitukset lähes kokonaan jäykistyspalkkiin, joka on sillan kaaren yläpuolella. Taivutusjännitys jakaantuu palkille ja kaarelle niiden jäykkyyksien suhteessa, ja jäykistetyssä sauvakaarisillassa kaari tehdään ohueksi ja siten taipuisaksi. Sillassa on tiheässä kaaresta lähteviä pilareita, jotka tukevat teräksistä jäykistyspalkkia. Jäykistettyjä sauvakaarisiltoja on rakennettu muun muassa paikkoihin, joissa virtauksen takia ei voida rakentaa telineitä uomaan.


title: Rekottilan kalliomaalaus

text: Rekottilan kalliomaalaus sijaitsee Rekottilan linnavuorella Paimiossa Varsinais-Suomessa. Maalauksesta erottuu vain punaväriläiskiä, joten se voi olla muukin kuin pyyntiväestön kalliomaalaus. Mäki on toiminut keskiajalla pakolinnana ja lähistöllä on pronssikautisia hautaröykkiöitä eli hiidenkiukaita. Maalaus löydettiin vuonna 1989 inventoinnin yhteydessä.


title: Rekottilan kalliomaalaus

text: Kallio pistää esille saarekkeena peltoaukealla, mistä Sauvonjoki saa alkuuna Vainionojana. Paikka sijaitsee 700 metriä Turku-Helsinki moottoritiestä pohjoiseen ja Turku-Helsinki rautatiestä 300 metriä etelään. Paimio on kalliomaalaukselle erikoinen paikkakunta, sillä rannikon tuntumasta ei tunneta kovinkaan monta maalausta.


title: Rekottilan kalliomaalaus

text: Punaväriä on kolmessa kohtaa noin 1,5 metriä maan pinnasta mitattuna ja keskimmäisessä on havaittavissa yksi kuvio. Se muistuttaa rengasta ja sijoittuu kallion pinnalle juuri kaarevan halkeaman yläpuolelle.


title: 18,19-dehydrobuprenorfiini

text: 18,19-dehydrobuprenorfiini (HS-599) on buprenorfiinin didehydrojohdos. Ainoa ero on kaksoissidos C18-C19 välillä. Sillä on noin kaksinkertainen teho buprenorfiiniin ja 50-kertainen morfiiniin verrattuna. Eläinkokeissa sillä on todettu olevan pitkäkestoinen kivunlievitys.


title: 18,19-dehydrobuprenorfiini

text: 18,19-dehydrobuprenorfiini ei ole aiheuttanut ehdollistettua paikkahakuisuutta koe-eläimissä toisin kuin buprenorfiini ja morfiini. 18,19-Dehydrobuprenorfiinilla on suunnilleen kolminkertainen affiniteetti μ-opioidireseptoriin mutta pienempi δ- ja κ-opioidireseptoreihin buprenorfiiniin verrattuna.


title: Arthur Polson

text: Arthur Ludwig Polson (2. maaliskuuta 1934 Vancouver – 25. helmikuuta 2003 Vancouver) oli kanadalainen säveltäjä, viulisti ja kapellimestari. Hän opiskeli Kanadassa, Kaliforniassa ja New Yorkissa. Hän oli vuosina 1954–62 Vancouverin sinfoniaorkesterin jäsen ja oli solistina Dmitri Šostakovitšin ensimmäisen viulukonserton Kanadan-ensiesityksessä vuonna 1958. Vuosina 1962–4 Polson toimi Victorian sinfoniaorkesterin ja vuosina 1966–86 Winnipegin sinfoniaorkesterin konserttimestarina.


title: Arthur Polson

text: Polson johti kapellimestarina muun muassa Alan Hovhanessin uusien teosten esityksiä. Hän johti Vancouverin nuorisosinfoniaorkesteria ja esiintyi sen kanssa Saksassa, Itävallassa, Tšekissä, Venäjällä, Skotlannissa ja Australiassa. Polson toimi opetustehtävissä Manitoban yliopistossa vuosina 1970–1.


title: Arthur Polson

text: Polson oli tuottelias säveltäjä, ja hän sai vaikutteita Alun Hoddinottilta, Sergei Prokofjevilta, Dmitri Šostakovitšilta ja Ralph Vaughan Williamsilta. Hänen teoksiinsa kuuluu muun muassa konserttoja useille soittimille ja kaksi jousikvartettoa (1966, 1974). Polson meni naimisiin Nora Borrowmanin kanssa. Puoliso oli työskennellyt muun muassa lapsinäyttelijänä Hollywoodissa.


title: 22 m²

text: 22 m² on Sini Sabotagen 5. joulukuuta 2013 julkaistu esikoisalbumi. Albumilla vierailee VilleGalle (kappale "Levikset repee"), Kube ("Mun heinii"), Asa ("Mitä pitäis tehdä"), Goucci ("Henkarii perään"), Hätä-Miikka ("Sun ralli") ja Kari Tapiiri ("Kukaan ei saa tietää"). Albumin on tuottanut DJPP.


title: 22 m²

text: Albumi nousi ensimmäisellä listaviikollaan Suomen virallisen albumilistan 27:nneksi, joka jäi sen parhaaksi sijoitukseksi. Yhteensä albumi oli listalla vain viisi viikkoa.


title: 22 m²

text: Albumin ensimmäisenä singlenä julkaistiin kappale "Levikset repee", joka oli yksi kesän 2013 suurimmista hiteistä. The Voice -radiokanavan kesähittiäänestyksessä kappale sijoittui toiseksi. Sekä Suomen virallisella singlelistalla että Latauslistalla kappale sijoittui ensimmäiseksi. Radioissa kappale nousi parhaimmillaan 12. soitetuimmaksi. Toinen single "Miks" julkaistiin 1. marraskuuta 2013. Kolmas single "Lambada" julkaistiin helmikuussa 2014.


title: Gary Thorne

text: Gary Thorne (s. 9. kesäkuuta 1948 Bangor, Maine, Yhdysvallat) on yhdysvaltalainen urheiluselostaja, joka selostaa National Hockey Leaguen, Major League Baseballin, Yliopistojalkapallon ja Frozen Four Hockey Tournamentin otteluita. Hän on toiminut selostajana myös useissa NHL-pelisarjan peleissä yhdessä Bill Clementin kanssa.


title: Sinophoneus

text: Sinophoneus (nimen merkitys: "”kiinalainen murhaaja/metsästäjä”") on sukupuuttoon kuollut keskisellä permikaudella elänyt terapsidisuku. Se on Dinocephaliaan ja Anteosauridaeen kuuluva lihansyöjä. Sukuun kuuluu laji "Sinophoneus yumenensis".


title: Sinophoneus

text: "Sinophoneus" oli noin kaksi metriä pitkä, ja sen kallon pituus on 35 cm. Se eli nimensä mukaisesti nykyisen Kiinan alueella. Sen fossiileja on löydetty Gansun maakunnasta. "Sinophoneus" oli läheistä sukua "Titanophoneus"- ja "Anteosaurus"-suvuille.


title: Sinophoneus

text: Cisneros "et al"., (2012):


title: Marja Niiniluoto

text: Marja Annikki Niiniluoto, o.s. "Linturi" (16. syyskuuta 1919 Helsinki – 9. huhtikuuta 1995) oli suomalainen toimittaja ja suomentaja joka johti 19 vuotta Helsingin Sanomien kulttuuriosastoa.


title: Marja Niiniluoto

text: Niiniluodon isä oli Alkon apulaisjohtajana toimnut Arvo Linturi ja hänen veljensä oli suomentaja ja runoilija Jouko Linturi. Niiniluoto valmistui filosofian maisteriksi Helsingin yliopistosta 1953. Hän toimi vuodesta 1956 alkaen Ilta-Sanomien kirjallisuustoimittajana ja vuodesta 1964 alkaen hän oli Helsingin Sanomien toimittajana. Niiniluoto perusti Helsingin Sanomien kulttuuriosaston 1965 ja johti sitä 19 vuoden ajan. Hänellä oli "Ihmisiä, vuosia, elämää" niminen oma palstansa lehdessä. Niiniluoto jäi eläkkeelle 1984.


title: Marja Niiniluoto

text: Niiniluoto sai Helsingin yliopiston filosofisen tiedekunnan kunniatohtorin arvon 1986.


title: Marja Niiniluoto

text: Marja Niiniluoto oli naimisissa 1942–1961 Helsingin Sanomien päätoimittajan Yrjö Niiniluodon kanssa. Heillä oli kolme lasta: toimittaja Maarit Niiniluoto, toimittaja Markku Niiniluoto ja Helsingin yliopiston rehtori ja kansleri Ilkka Niiniluoto.


title: Elliot Weisgarber

text: Elliot Weisgarber (5. joulukuuta 1919 Pittsfield, Massachusetts – 31. joulukuuta 2001 Vancouver) oli yhdysvaltalaissyntyinen säveltäjä, klarinetisti ja etnomusikologi. Hän opiskeli muun muassa Rochesterin Eastman School of Musicissa ja Nadia Boulangerin johdolla Pariisissa. Hän itse opetti vuosina 1960–1984 Brittiläisen Kolumbian yliopistossa. Hänen sävellysoppilaitaan olivat muiden muassa Michael Conway Baker, Neil Currie, David Keeble, Claire Lawrence ja Frederick Schipizky.


title: Elliot Weisgarber

text: Weisgarber tutki Japanissa paikallista musiikkia. Hän opetteli soittamaan shakuhachia ja teki vuonna 1974 kiertueen Kanadassa kotonsoittaja Miyoko Kobayashin kanssa. Weisgarber oli Kanadan kansalainen vuodesta 1973. Osassa tuotannostaan Weisgarber hyödynsi japanilaisen musiikin tuntemustaan. Tällaisia teoksia ovat muiden muassa "Kyoto Landscapes" orkesterille, "Japanese Miscellany" pianolle, "Ten Japanese Folk Songs", "Songs of a Thousand Autumns" ja kamarimusiikkisävellykset japanilaisille soittimille. Weisgarber sävelsi myös muunlaista musiikkia orkesterille, kamarimusiikkikokoonpanoille ja laulajille. Lisäksi hänen tuotantoonsa kuuluu televisioon ja radiodokumentteihin luotuja sävellyksiä.


title: Elliot Weisgarber

text: Weisgarber perusti tyttärensä, huilisti Karen Suzanne Smithsonin kanssa Elliot Weisgarber Associates -kustannusyhtiön vuonna 1994. Weisgarber oli International Clarinet Societyn jäsen. Hän oli aktiivinen säveltäjänä kuolemaansa saakka. Useita hänen teoksistaan on levytetty.


title: Syodontinae

text: Syodontinae on sukupuuttoon kuollut Dinocephalia-ryhmään kuuluva terapsidien alaheimo. Sen jäsenet olivat keskisellä Permikaudella eläneitä lihansyöjiä. Niiden fossiileja tunnetaan Venäjältä, Etelä-Afrikasta ja Brasiliasta.


title: Syodontinae

text: Cisneros "et al.", (2012):


title: Aleksi Ojanperä

text: Aleksi Ojanperä (s. 16. helmikuuta 1996) on suomalainen jalkapalloilija, pelipaikaltaan puolustaja. Hän edustaa kasvattajaseuraansa, Veikkausliigassa pelaavaa Turun Palloseuraa.


title: Harti Weirather

text: Hartmann ”Harti” Weirather (s. 25. tammikuuta 1958 Reutte, Tiroli, Itävalta) on itävaltalainen uransa lopettanut alppihiihtäjä, syöksylaskun maailmanmestari ja maailmancup-voittaja. Hän edusti seuratasolla SV Wängleä. Hänen vaimonsa on Hanni Wenzel ja heidän tyttärensä Tina Weirather.


title: Harti Weirather

text: Weirather sijoittui Lake Placidin olympialaisissa 1980 syöksylaskussa yhdeksänneksi. Hän voitti saman lajin maailmanmestaruuden Schladmingissa 1982 0,48 sekunnin erolla Conradin Cathomeniin. Hän voitti syöksylaskun maailmancupin kaudella 1980–1981, sijoittui kolmanneksi kausilla 1981–1982 ja 1982–1983 sekä neljänneksi 1979–1980. Maailmancupin kokonaiskilpailussa hän oli pelkillä syöksylaskun pisteillä kahdeksas kaudella 1980–1981 ja kymmenes 1981–1982. Hän voitti kaikkiaan kuusi maailmancupin syöksylaskukilpailua, sijoittui seitsemän kertaa toiseksi ja neljä kertaa kolmanneksi.


title: Harti Weirather

text: Lähde: FIS


title: Conradin Cathomen

text: Conradin Cathomen (s. 2. kesäkuuta 1959 Laax, Graubünden) on sveitsiläinen alppihiihtäjä, joka oli aktiiviurallaan erikoistunut syöksylaskuun.


title: Conradin Cathomen

text: Cathomen sai Schladmingin MM-kilpailuissa 1982 hopeaa syöksylaskussa 0,48 sekuntia Harti Weiratherille hävinneenä. Sarajevon olympialaisissa 1984 hän oli samassa lajissa 14:s ja Bormion MM-kilpailuissa 1985 kahdeksas. Hän sijoittui syöksylaskun maailmancupin kokonaispisteissä toiseksi kaudella 1982–1983. Hän voitti uransa aikana kaksi maailmancupin syöksylaskukilpailua, sijoittui kaksi kertaa toiseksi ja neljä kertaa kolmanneksi


title: Conradin Cathomen

text: Lähde: FIS


title: Scofieldin kaivosonnettomuus

text: Scofieldin kaivosonnettomuus tapahtui Yhdysvalloissa Utahin osavaltion Scofieldin kaupungissa 1. toukokuuta 1900. Winter Quartersin hiilikaivoksessa sattuneessa räjähdyksessä kuoli 200 kaivosmiestä, joista 61 oli amerikansuomalaisia. Turma oli aikoinaan Yhdysvaltojen pahin ja nykyään viidenneksi eniten kuolonuhreja vaatinut kaivosonnettomuus. Kaiken kaikkiaan kaivoksessa oli onnettomuuden sattuessa 303 kaivosmiestä.


title: Scofieldin kaivosonnettomuus

text: Onnettomuus tapahtui noin 10.25 aamupäivällä, kun kaivoksen kuilussa numero 4 ollut hiilipöly räjähti. Se levisi koko osastoon, surmasi osan kaivosmiehistä sekä rikkoi ilmanvaihdossa käytetyn tuulettimen. 4-kuiluun yhteydessä olleen 1-kuilun tuuletin jatkoi kuitenkin toimimistaan ja imaisi rajähdyksessä syntyneen myrkyllisen hiilimonoksidin. Suurin osa onnettomuudessa kuolleista oli 1-kuilun työntekijöitä, jotka menehtyivät häkämyrkytykseen. Osa kaivosmiehistä sai surmansa niin nopeasti, että he olivat kuolleet työvälineet käsissään.


title: Scofieldin kaivosonnettomuus

text: Onnettomuuden uhrit haudattiin 5. toukokuuta. Heille järjestettiin kaksi erillistä siunaustilaisuutta, suomalaisille uhreille luterilainen ja muille mormonismin mukainen. Pahiten onnettomuus koetteli Vetelistä lähtöisin ollutta Abraham ja Kaisa Luoman perhettä. He menettivät tragediassa kuusi poikaansa, kaksi lastenlastaan sekä tyttärensä puolison.


title: Scofieldin kaivosonnettomuus

text: Amerikkalainen folklaulaja Utah Phillips on tehnyt onnettomuudesta kertovan kappaleen "Scofield Mine Disaster", jonka hän levytti vuonna 1969.


title: Vinkkii DJ:lle

text: "Vinkkii DJ:lle" on rap-artisti Spektin neljäs single hänen debyyttialbumiltaan "Diktaattorimies". Kappale julkaistiin Rähinä Recordsin kautta 11. lokakuuta 2013, ja sen tuotannosta vastaa HeavyWeight.


title: Vinkkii DJ:lle

text: Kappaleen musiikkivideolla nähdään cameo-rooleissa Kiira Korpi, Kimmo Wilska, JS16, Darude, Elastinen ja HeavyWeight.


title: Vinkkii DJ:lle

text: "Vinkkii DJ:lle" nousi Suomen virallisen latauslistan 25. sijalle.


title: Scofield

text: Scofield on Yhdysvalloissa sijaitseva kaupunki. Vuoden 2010 väestönlaskennassa siellä oli ainoastaan 24 asukasta. Carbon Countyn piirikuntaan kuuluva kaupunki tunnetaan lähinnä vuonna 1900 tapahtuneesta Scofieldin kaivosonnettomuudesta, jossa kuoli 200 kaivosmiestä. Heistä 61 oli amerikansuomalaisia.


title: Scofield

text: Scofieldin kaupunki perustettiin vuonna 1879. Se sai nimensä kenraali Charles W. Scofieldin mukaan. Ensimmäinen hiilikaivos alueelle oli avattu kaksi vuotta aikaisemmin. Kaupungin asukasluku oli suurimmillaan vuonna 1910, jolloin asukkaita oli 746. Kaivostoiminta paikkakunnalla loppui 1930-luvun aikana, jonka jälkeen asukasluku romahti nopeasti.


title: Scofield

text: Parinkymmenen vakituisen asukkaan lisäksi Scofieldissä on paljon vapaa-ajan asuntoja. Paikkakunnalla on myös luonnonsuojelualue Scofield State Park.


title: Lythronax

text: Lythronax on Tyrannosauridae-heimoon kuulunut teropodidinosaurus-suku. Se on elänyt noin 80 miljoonaa vuotta sitten.


title: Lythronax

text: Suvun lajin edustaja "Lythronax argestes" ('veren kuningas') on löytynyt Yhdysvalloista Utahista. Löydöstä kerrottiin julkisesti marraskuussa 2013. Tutkijat arvioivat että se on kooltaan noin puolet sukulaisestaan "Tyrannosaurus rexistä". Se on painanut noin 2,5 tonnia ja ollut noin kahdeksan metriä pitkä. Se on oletettavasti saalistanut näkönsä avulla.


title: Partala

text: Partala voi tarkoittaa ainakin seuraavia:


title: Kosketuslukko

text: Kosketuslukko on elektromekaaninen lukituslaite. Elektromekaanisessa avainjärjestelmässä yhdistyvät mekaaninen avain ja elektroninen tunniste. Kosketuslukossa mekaanisen lukitusjärjestelmän ohjaukseen on yhdistetty elektroniikan avulla kosketuksella suoritettava lukituksen ohjaus. Kosketusohjaus voidaan tehdä esim. kapasitiivisen tai biometrisen tunnistuksen (sormenjälkilukijan) avulla.


title: Kosketuslukko

text: Kosketuslukon konkreettisin etu saavutetaan lukkolaitteen käytön helppoudessa, kun mekaanisia avaimia ei tarvitse kantaa mukana. Käyttämällä biometristä tunnistusta, voidaan lukituksen käyttäjä myös yksilöidä.


title: Glenn

text:
Glenn on alun perin skotlantilainen nimi, joka esiintyy sekä sukunimenä että miehen etunimenä.
Nimi johtuu gaelin kielen sanasta "gleann", joka merkitsee laaksoa.
Suomessa nimi Glenn on vuoden 2009 loppuun mennessä annettu 363 miespuoliselle henkilölle. Glennin nimipäivä on suomenruotsalaisen kalenterin mukaan 7. marraskuuta.


title: Syodon

text: Syodon (nimen merkitys: "”karjunhammas”") on sukupuuttoon kuollut Dinocephaliaan kuuluva terapsidisuku. Se eli keskisellä permikaudella, ja oli keskikokoinen lihansyöjä tai kaikkiruokainen eläin.


title: Syodon

text: Sukuun luettiin aikaisemmin kaksi lajia "Syodon biarmicum" ja "Syodon efremovi", mutta nykyään "S. efremovi" -lajia ei pidetä todellisena vaan se on määritelty samaksi kuin "S. biarmicum". "Syodonin" kallo on korkea ja suorahko. Suurien silmien takia eläin on saattanut olla yöaktiivinen. Sen kallon pituus on noin 22 cm; kokonaispituus on täten saattanut olla noin 1,2 metriä. "Syodonin" fossiileja on löydetty Permin alueelta, Venäjältä.


title: Syodon

text: Cisneros "et al.", (2012):


title: Traverso

text: Traverso on historiallinen poikkihuilu, joka oli suosittu 1670-luvulta aina 1900-luvulle saakka. Soitin oli tehty puusta ja siinä oli kuusi sormireikää ja yksittäinen reikä perällä. Suomessa soittimesta on käytetty myös nimityksiä barokkipoikkihuilu, barokkihuilu ja flauto traverso.


title: Skweee

text: Skweee on Suomessa ja Ruotsissa 2000-luvun alussa syntynyt konemusiikin tyylilaji, joka yhdistelee funkia, breikkejä ja analogisista syntetisaattoreista tuotettuja vinkuvia ja surisevia ääniä. Ensimmäiset skweee-julkaisut olivat ruotsalais-DJ:n Pavanin Flogsta Danshall -merkillä vuonna 2004 julkaistut 7-tuumaiset singlet.


title: Skweee

text: Skweeetä on myös kutsuttu nimellä ”Scandinavian Conflict R ’n’ B”. Sen keskeisimmät levy-yhtiöt ovat ruotsalainen Flogsta Danshall ja suomalainen Harmönia.


title: Mario Camerini

text: Mario Camerini (6. helmikuuta 1895 Rooma – 4. helmikuuta 1981 Gardone Riviera) oli italialainen elokuvaohjaaja ja käsikirjoittaja. Hän on yksi sotienvälisen italialaisen elokuvan näkyvimmistä hahmoista.


title: Mario Camerini

text:
Camerini aloitti elokuvauransa ensimmäisen maailmansodan jälkeen Augusto Geninan ja veljensä Antonion assistenttina. Hänen ensimmäinen ohjaustyönsä oli "Jolly, clown da circo" (”Sirkusklouni Jolly”) vuonna 1923. Italialaisen elokuvan kriisivuosina Camerini työskenteli Stefano Pittalugan studioilla Torinossa, mutta riitaannuttuaan tämän kanssa hän liittyi riippumattomien ohjaajien tuotantoyhtiöön Autori
Direttori Italiani Associati. Camerinin ensimmäinen menestyselokuva oli itsemurhaa suunnittelevasta pariskunnasta kertova voimakas melodraama "Rotaie" (”Kiskot”, 1929), josta hän teki ääniversion vuonna 1931.


title: Mario Camerini

text: Työskenneltyään jonkin aikaa Paramountin Pariisin studiolla Camerini palasi Italiaan, jossa hän ohjasi Cinesille joukon romanttisia komedioita kuten "Figaro e la sua gran giornata" (”Figaro ja hänen suuri päivänsä”, 1931) ja "Kyllä miehet ovat roistoja" ("Gli uomini, che mascalzoni", 1932). Historiallinen pukudraama "Il cappello a tre punte" (”Kolmikolkkahattu”, 1934) jouduttiin leikkaamaan uudelleen Benito Mussolinin vaatimuksesta. Etiopiaan sijoittuva "Il grande appello" (”Suuri kutsu”, 1936) voidaan nähdä yrityksenä sopeutua fasistien politiikkaan. Myöhemmin Camerini palasi takaisin komedioihin, joista valtavan menestyksen saivat Vittorio De Sican ja Assia Norisin tähdittämät "Il signor Max" (”Herra Max”, 1937) ja "I grandi magazzini" (”Tavaratalo”, 1939). Niitä seurasi Alessandro Manzonin romaaniin perustuva "I promessi sposi" (”Kihlautuneet”, 1941).


title: Mario Camerini

text: Toisen maailmansodan jälkeen Camerini teki lukuisia elokuvia, mutta ei enää pystynyt tavoittamaan aikaisempaa menestystään. Vuonna 1954 hän ohjasi amerikkalaisrahoitteisen suurelokuvan "Odysseus" ("Ulisse"), jonka pääosaa esitti Kirk Douglas. Camerinin viimeinen ohjaustyö oli Isä Camillo -elokuva "Don Camillo e i giovani d’oggi" (”Isä Camillo ja ne nykynuoret”) vuonna 1971.


title: Australosyodon

text: Australosyodon (nimen merkitys: "”eteläinen karjunhammas”") on sukupuuttoon kuollut Dinocephalia-alalahkoon kuuluva terapsidisuku. Se oli keskikokoinen lihansyöjä, joka eli keskisellä permikaudella.


title: Australosyodon

text:
Sukuun luetaan yksi laji "Australosyodon nyaphuli". Se kasvoi todennäköisesti noin 1,8 metrin pituiseksi. Sen kallon pituuden tiedetään olevan 26 cm. "Australosyodonin" fossiilinen kallo (NMQR 3152) on löydetty Etelä-Afrikasta.
Cisneros "et al.", (2012):


title: Notosyodon

text: Notosyodon (nimen merkitys: "”eteläinen karjunhammas”") on sukupuuttoon kuollut keskisellä permikaudella elänyt terapsidisuku. Sukuun luetaan yksi laji "Notosyodon gusevi".


title: Notosyodon

text: "Notosyodon" kuuluu Dinocephalia-alalakoon ja lihaa syöviin anteosaureihin. Sen huonosti säilyneitä fossiileja on löydetty Kazakstanista ja Venäjältä.


title: Notosyodon

text: Cisneros "et al.", (2012):


title: Vulkanus

text: Vulkanus tai Vulcanus on muinaisroomalaisessa uskonnossa ja roomalaisessa mytologiassa tulen ja tulivuorten sekä sepäntaitojen jumala. Roomalaiset omaksuivat Vulkanuksen alun perin etruskeilta. Vulkanus kuvataan usein sepän vasaran kanssa. Vulcanalia-juhla oli vuotuinen roomalainen juhla, jota vietettiin elokuun 23. päivänä Vulkanuksen kunniaksi. Hänen kreikkalainen vastineensa on Hefaistos, taonnan ja tulen jumala.


title: Vulkanus

text: Roomalaisten mukaan Vulkanus asui Vesuvius-tulivuoressa ja vuoren oikut olivat Vulkanuksen tekosten seurauksia.


title: Vulkanus

text: Vulkanuksen nimen alkuperästä ei ole varmuutta. Roomalaisen perinteen mukaan nimi liittyy latinankielisiin sanoihin salamoista ("fulgur, fulgere, fulmen"), jotka puolestaan liittyvät liekkeihin.


title: Vulkanus

text: On esitetty, että nimi ei johtaisi latinasta, vaan viittaisi kreetalaiseen luojajumalaan Velchanokseen.


title: Vulkanus

text: Vulkanuksen vanhin tunnettu pyhättö Roomassa oli sijoitettu Capitoliumin ulkopuolelle foorumille ja ajoittuu muinaisroomalaisiin aikoihin. Roomalaiset pitivät Vulkanusta ja kreikkalaista Hefaistosta samana jumalana. Vulkanus yhdistettiin kuitenkin enemmän tulen tuhoavaan vaikutukseen. Palvojat toivoivatkin suojelusta tulipaloilta.


title: Vulkanus

text: Hyginuksen mukaan Vulkanuksen pojat ovat Philammon, Kekrops, Erichthonius, Corynetes, Cercyon, Philottus ja Spinther.


title: Vulkanus

text: Vulkanusta pidetään Sheffieldin suojelijana. Jumaluutta esittävä patsas on kaupungintalon edustalla.


title: Vulkanus

text: Maailman suurin raudasta valettu patsas esittää Vulkanusta ja se sijaitsee Alabaman Birminghamissa.


title: Vulkanus

text: Vulkanuksen mukaan nimettiin 1800-luvulla teoreettinen planeetta Vulkanus.


title: Vulkanus

text: Yksi kääpiöplaneetta Pluton kuista oli kuun löytäjien asettaman nimiehdotusäänestyksen mukaan tulossa nimetyksi Vulkanuksen englanninkielisen nimen mukaan Vulcaniksi, mutta tätä nimiehdotusta ei kuitenkaan hyväksytty Kansainvälisessä tähtitieteellisessä unionissa, sillä se oli jo käytetty teoreettisen planeetan nimelle eikä Vulcan-nimitys myöskään viitannut manalaan kuten muiden Pluton kuiden nimet. Niinpä Pluton uusimmat kuut saivatkin nimet Kerberos ja Styx, sillä nämä nimet olivat äänestyksessä sijoilla 2. ja 3.


title: Politiarikos

text: Politiarikos on lievistä järjestysrikkomuksista käytetty vanhahtava nimitys. Suomessa nimityksellä on yleensä tarkoitettu niitä rikoksia, joista säädettiin vuoden 1889 rikoslain neljässä viimeisessä (41.-44.) luvussa, vaikka itse termiä ei lakitekstissä esiintynytkään. Politiarikoksiin on rinnastettu myös eräiden muissa laeissa, esimerkiksi tieliikennelaissa olevien säännösten samoin kuin kunnallisten poliisijärjestysten rikkominen. Politiarikoksista säädettiin rangaistukseksi sakkoa tai lyhytaikainen vankeus.


title: Politiarikos

text: Politialla tarkoitetaan julkisvallan yhteiseksi hyväksi antamia määräyksiä. Sana on samaa alkuperää kuin poliisi.


title: Politiarikos

text: Politiarikoksille tyypillisenä pidettiin, että ne saattavat olla yksittäisissä tapauksissa täysin vaarattomiakin, mutta yleisen vaarallisuutensa vuoksi ne oli kuitenkin säädetty rangaistaviksi. Niitä koskevien säännösten tarkoituksena oli myös ylläpitää yleistä kansalaiskuria sekä yleistä järjestystä ja turvallisuutta. Niitä ei pidetty rikoksina sanan varsinaisessa merkityksessä vaan tiettyjä asioita koskevien määräysten rikkomisena, mikä ilmenee rikoslain niitä koskeneiden lukujen otsikoistakin.


title: Politiarikos

text: Politiarikoksia koskevat säännökset erosivat muita rikoksia koskevista muun muassa siten, että avunanto niihin ei ollut rangaistavaa.


title: Politiarikos

text: Vuoden 1889 rikoslaissa politiarikoksista säädettiin sen neljässä viimeisessä luvussa:Rikoslain 41. luvussa säädettiin rangaistavaksi:


title: Politiarikos

text: Sapatinrikoksia lukuun ottamatta rikoslain 41. luvun säännökset koskivat vain evankelis-luterilaisten seurakuntien jäseniä, ja heitäkin voitiin niiden nojalla rangaista vain, jos he olivat menetelleet sanotulla tavalla vielä senkin jälkeen, kun pappi tai kirkkoneuvosto oli asiasta varoittanut.


title: Politiarikos

text: Rikoslain 42. luvussa säädettiin rangaistavaksi muun muassa:Rikoslain 43. luvussa säädettiin rangaistavaksi:Rikoslain 44. luvussa säädettiin rangaistavaksi muun muassa:Politiarikoksia ei enää pidetty muista rikoksista eroavana ryhmänä, kun rikoslaki 1900-luvun lopulla uudistettiin. Asiaa koskevat rikoslain 41.-44. lukujen säännökset onkin nykyisin jo kaikki kumottu. Osa aiemmin politiarikoksina pidetyistä teoista ei enää ole lainkaan rangaistavia, ja muitakin koskevat säännökset taas on siirretty erityisiin lakeihin tai rikoslain muihin lukuihin. Sitä paitsi on järjestysrikkomuksista vuonna 2003 säädetty erityinen järjestyslaki.


title: Politiarikos

text: Rikoslain 41. luku kumottiin kokonaan vuoden 1971 alussa samalla, kun muutettiin lain 10. lukua, jossa olivat muun muassa jumalanpilkkaa koskevat säännökset. Myös 42. ja 43. lukujen kaikki pykälät on yksi toisensa jälkeen kumottu, eivät kuitenkaan kaikki samalla kerralla. Joidenkin niissä olleiden säännösten tilalle on säädetty erilliset lait, esimerkiksi eläinrääkkäyksestä säädetään nykyisin eläinsuojelulaissa ja arpajaisista arpajaislaissa, joskin niihin liittyviä rangaistussäännöksiä on myös rikoslain 17. luvussa.


title: Politiarikos

text: Rikoslain 42. luvun 6 §:ssä mainittu juopuneena esiintyminen oli ylivoimaisesti yleisin sakon muuntorangaistukseen johtanut teko, kunnes pykälä vuoden 1969 alussa kumottiin ja juopumuksen rangaistavuus sdamalla poistettiin eräitä erityistapauksia lukuun ottamatta.


title: Politiarikos

text: Rikoslain 44. luku uudistettiin kokonaan vuonna 2002, jolloin se sai otsikon "Terveyttä ja turvallisuutta vaarantavista rikoksista", ja se sisältää nyt useita vakavampiakin rikoksia koskevia säännöksiä.


title: Anteosauria

text: Anteosauria on sukupuuttoon kuollut Dinocephalia-alalahkoon kuuluva terapsidien ryhmä. Siihen kuului suuria ja pieniä lihansyöjiä, jotka elivät keskisellä permikaudella. Niiden fossiileja tunnetaan Etelä-Afrikasta, entisen Neuvostoliiton alueelta sekä Brasiliasta ja Kiinasta.


title: Anteosauria

text: Suurimmat anteosaurit kasvoivat usean metrin pituisiksi. Anteosaurian jäsenillä oli kaikista lihaasyövistä synapsideista raskaimmat kallot, kulmahampaat ja etuhampaat. Toisin kuin myöhemmillä terapsideilla, takahampaiden määrä ei ollut vähentynyt anteosaureilla. Anteosaurien kulmahampaat olivat myös taaksepäin kaareutuvat. Tämä kaarevuus näkyy parhaiten "Syodon"-sukuun kuuluvilla anteosaureilla. Anteosaurit saalistivat todennäköisesti Pareiasauridae-heimon matelioita ja Tapinocephalidae-heimon terapsideja.


title: Anteosauria

text: "Brithopus"- ja "Deuterosaurus"-suvut on aikaisemmin luettu Anteosauriaan, mutta tarkemman tutkimuksen perusteella näyttäisi siltä, että ne kuuluvatkin Tapinocephaliaan tai muihin terapsideihin. Täten myös taksoni Brithopodidae ei voi olla synonyymi Anteosauridaelle, kuten on aikaisemmin ajateltu.


title: Suomalainen runous

text: Suomalainen runous on kirjoitettu pääasiassa suomen ja ruotsin kielillä, mutta siihen kuuluu myös esimerkiksi pohjoissaameksi kirjoitettua kirjallisuutta.


title: Suomalainen runous

text: Suomalaisen kansanrunouden juurten uskotaan ulottuvan pitkälle esihistoriaan. Otaksutaan, että kalevalamitta, joka on yhteinen suomalaiselle, karjalaiselle ja virolaiselle kansanrunoudelle, on peräisin kantasuomalaiselta ajalta, joka ajoittuu varhaiselle rautakaudelle. Matti Kuusen 1950-luvulla kehittämän tyylikausiteorian mukaan kulttuuriheeroksia ja maailman syntyä kuvaava myyttinen eeposrunous on varhaisempaa kuin niin sanottu sankarirunous, jota edustavat varsinkin "Sammon ryöstö" -runo, saarelaisepiikka ja shamaaniepiikka. Sotaisa sankarirunous on Kuusen mukaan syntynyt keskisen ja myöhäisen rautakauden kuluessa. Sankarirunouden alkuperä on eri tutkimuksissa yhdistetty Länsi-Suomeen tai Laatokan Karjalaan.


title: Suomalainen runous

text: Jo varhaisina aikoina itämerensuomalaiseen runouteen näyttää tulleen vaikutteita toisaalta balttilaiselta ja slaavilaiselta ja toisaalta germaaniselta ja skandinaaviselta taholta. Kertovien ainesten ohella kansanrunouteen kuului mahdollisesti jo rautakaudella lyyrillistä runoutta, sananlasku- ja loitsurunoutta.


title: Suomalainen runous

text: Vanhimpia suomen lähisukukielillä kirjoitettuna tekstejä ovat eräät Novgorodin tuohikirjeet noin 1100-1200-luvulta. Näistä vanhin on tiettävästi Tuohikirje 292, joka on kirjoitettu tuon ajan karjalan kielellä tai sitä läheisesti muistuttavalla kielellä kyrillisin kirjaimin, ja sitä pidetään vanhimpana millään itämerensuomalaisella kielellä kirjoitettuna tekstinä. Kirjeen sisällöstä ei ole varmuutta, mutta sitä on pidetty loitsuna. Kyseessä voisi olla salamaa koskeva loitsu, sillä ilmeisesti siinä puhutaan jumalan nuolesta.


title: Suomalainen runous

text: Katolisella keskiajalla kansanrunouden kehitys ei päättynyt, vaan loitsu-, sananlasku- ja saturunous jatkuivat edelleen. Keskiajalla suomalainen kansanrunous sai vaikutteita erityisesti kristinuskosta ja muusta länsimaisesta kulttuurista. Muinaisia taruja välittäneiden runojen lisäksi syntyi balladintapaisia lauluja, kuten "Elinan surma", kristillisperäisiä legendarunoja, kuten "Piispa Henrikin surmavirsi", sekä joitakin historiallisia runoelmia. Runot kehittyivät siirtyessään paikkakunnalta paikkakunnalle ja sukupolvesta sukupolveen aina siihen asti, kunnes niitä alettiin kirjoittaa ylös. Tämän vuoksi kansanrunoudessa on havaittavissa erilaisia kerrostumia, joista nuorimmat yleensä eroavat vanhemmista suuresti.


title: Suomalainen runous

text: Suomalaista kansanrunoutta on säilynyt nykyaikaan vuosisatoja myöhemmin muistiin kirjoitetuissa runoissa ja loitsuissa, joita on koottu muun muassa "Kalevalaan" ja "Kantelettareen". Säilyneissä runoissa on hyvin keskiaikainen leima, sillä esikristilliset ja kristilliset ainekset ovat niissä monella tavalla sekoittuneet toisiinsa. Kristinuskoa edeltävän uskomusmaailman viittaavat muun muassa moninaiset jumalolennot ja loitsut. Kristinusko on vaikuttanut puolestaan käsityksiin tuonelasta ja kuolemanjälkeisestä elämästä sekä usein esiintyviin Neitsyt Mariaa muistuttaviin äitihahmoihin. Tämän vuoksi on vaikea tietää, mihin aikaan runot ovat todellisuudessa syntyneet.


title: Suomalainen runous

text: Puhtaasti kirjallisia teoksia Suomessa on keskiajalta vain vähän. Näihin kuuluu muun muassa latinankielisiä virsiä ja koululauluja, kuten "Piae Cantiones". Reformaatio korotti kansankielen jumalanpalveluksen kieleksi. Se sai aikaan myös suomen kirjakielen ja suomalaisen kirjallisuuden syntymisen sekä suuntasi suomen kielen käytön ensisijaisesti uskonnolliselle alueelle. Ensimmäisen suomenkielisen virsikirjan "Yxi Wähä Suomenkielinen Wirsikiria" toimitti Jacobus Finno ja uuden laajennetun laitoksen Maskun kirkkoherra Hemminki Maskulainen, joka myös julkaisi suomenkielisen käännöksen "Piae Cantiones" –laulukokoelmasta. Ajan merkittävin ruotsinkielinen kirjailija oli uskonnollinen runoilija Sigfrid Aronus Forsius. Yksi aikakauden merkittävimpiä suomenkielisiä runotuotteita oli Mattias Salamniuksen kalevalamittaan kirjoittama messiadi "Ilo-laulu Jesuxesta". Ruotsinkielisen runouden merkittäviin teoksiin kuuluu Suomen ensimmäisen naisrunoilijan, Christina Regina von Birchenbaumin kirjoittama elegia "En ny visa".


title: Suomalainen runous

text: 1700-luvun humanistisen tieteen merkittävin edustaja oli H. G. Porthan, jonka vuoksi koko aikakautta on Suomen kirjallisuuden historiassa usein nimitetty "Porthanin aikakaudeksi". Hänen ympärilleen keräytyi joukko tutkijoita, jotka käsittelivät teoksissaan Suomen historiaa, kieltä, muinaisuskoa jne. Hänen ympärilleen muodostui myös Suomen ensimmäinen kirjallinen seura, Aurora-seura. Seuran taiteelliset pyrkimykset peri Frans Mikael Franzen, joka on merkittävin Suomen Ruotsin vallan aikaisista runoilijoista. Franzenin aikalainen oli runoilija Mikael Choraeus.


title: Suomalainen runous

text: Suomen Ruotsista erottamisen jälkeen kansallishenki alkoi herätä ja Suomen kirjallisuus alkoi saada omintakeisempaa muotoa ja sisältöä. Uppsalasta tullut uusromanttinen virtaus sai Turussa joukon kannattajia, niin sanotut Turun romantikot, joista useimmat ryhmittyivät "Aura"-kalenterin (1817–1818) ja "Mnemosyne"-lehden (1819–1823) ympärille. Ryhmän sieluna toimi A. I. Arwidsson, joka oli ennen kaikkea sanomalehtikirjoittaja ja historiantutkija, mutta kirjoitti myös runoja.


title: Suomalainen runous

text: Kansallistunteen heräämisen seurauksena Suomen kansanrunouden keräily vilkastui, ja siihen ottivat osaa muun muassa Arwidsson ja C. A. Gottlund, joka toimi myös kirjailijana, sekä Zacharias Topelius. 1800-luvun ensimmäisillä vuosikymmenillä toimi myös muutamia runoilijoita, jotka taivuttelivat suomea uudenlaisiin runomittoihin. Tuotteliain heistä oli Jaakko Juteini, joka käsitteli runoissaan ja suorasanaisissa teoksissaan erilaisia aiheita valistusajan hengessä. Toinen varhainen mutta tuotannoltaan suppeampi runoilija oli Kallio eli Samuel Gustaf Bergh.


title: Suomalainen runous

text: Elias Lönnrotin elämäntyö toimi suoranaisena jatkona näille pyrkimyksille. Lönnrot oli kerännyt kansanrunoja jo vuodesta 1828. "Kanteletar" ilmestyi vuonna 1840 ja "Kalevala" lopullisessa muodossaan vuonna 1849. Näihin aikoihin oli niin sanottu murteiden taistelu, joka koski varsinkin suomen kielen oikeinkirjoitusta sekä kysymystä, tulisiko kirjakielen pohjana olla itä- vai länsimurre. Vasta Lönnrot sovitti riidan yhdistämällä kirjakieleen aineksia molemmista päämurteista.


title: Suomalainen runous

text: Suomen ruotsinkielisen runouden ensimmäinen huippukausi ajoittui 1830–1860-lukujen väliin. Sen keskeisin henkilö oli J. L. Runeberg. Runebergin ympärille muodostui 1830-luvulla Helsingissä niin sanottu Lauantaiseura. Tähän piiriin kuuluivat muun muassa runoilijat J. J. Nervander ja Fredrik Cygnaeus. Muita ajan runoilijoita olivat Lars Stenbäck, Zacharias Topelius ja E. A. Ingman.


title: Suomalainen runous

text: Huomattavampia omaperäisiä teoksia alkoi ilmestyä suomeksi 1860-luvulla. Jonkinlaisena vanhan kansanrunouden jälkisatona voidaan pitää sitä kalevalanmitalla sepitettyä mutta sisällykseltään omintakeista runoutta, jota tuottivat sellaiset talonpoikaisrunoilijat kuin Paavo Korhonen, Olli Kymäläinen ja Antti Puhakka.


title: Suomalainen runous

text: Kun yhteiskunnallinen ja valtiollinen elämä vilkastui, koitti kirjallisuudellekin ripeän kehityksen aika. Painopiste alkoi siirtyä suomenkielisen kirjallisuuden puolelle. Runoilijat A. E. Ahlqvist (A. Oksanen) ja Julius Krohn (Suonio) taivuttelivat suomen kieltä uusiin runomuotoihin.


title: Suomalainen runous

text: 1870-luvulla aloitteli joukko runoilijoita: Kaarlo Kramsu, Shakespearen suomentaja Paavo Cajander, Arvid Genetz (A. Jännes) ja J. H. Erkko. Realistisen murroskauden merkit tuntuvat selvimmin Kasimir Leinon runoudessa. Muista hänen aikaisistaan runoilijoista mainittakoon Severi Nuormaa ja Valter Juva.


title: Suomalainen runous

text: Vasta 1890-luvulta alkaen persoonallisesti läikehtivä mielikuva- ja tunne-elämä pääsi runoudessa vapaammin kuuluville. Huomattavimmat tuolloin toimineista suomalaisista runoilijoista olivat Eino Leino, Larin Kyösti, Otto Manninen, V. A. Koskenniemi, Aarni Kouta, Juhani Siljo, Aino Kallas, L. Onerva, Hilja Haahti, Aaro Hellaakoski, Einari Vuorela ja Uuno Kailas.


title: Suomalainen runous

text: 1900-luvun alun lähtökohtana oli runoudessa kansallinen uusromantiikka. 1920-luvulla suomenkielisessä kirjallisuudessa nousi esille Tulenkantajat-ryhmä, joka julisti kansainvälistä sanomaa "Ikkunat auki Eurooppaan!" Heihin kuuluivat muiden muassa Katri Vala, Mika Waltari ja Uuno Kailas. Suomenruotsalaiset runoilijat kehittivät Edith Södergran johtotähtenään niin sanotun suomenruotsalaisen modernismin, jolle oli tyypillistä vapaa rytmi, voimakas kuvallisuus, aihealueen laajeneminen, arkiset motiivit sekä puhekielisyys. Vaikutteita siihen saatiin muun muassa englantilaisesta imagismista, venäläisestä futurismista, dadaismista ja ekspressionismista.


title: Suomalainen runous

text: 1930-luvulla maailmanpoliittinen tilanne vaikutti Suomeenkin, ja kansainvälisyyden tilalle nousivat perinteisyys ja kansallisuus.